title: Οδηγία 2005/64/ΕΚ του Ευρωπαϊκου Κοινοβούλιου και του Συμβούλιου, της  26ης Οκτωβρίου 2005 , σχετικά με την έγκριση τύπου οχημάτων με κινητήρα όσον αφορά τη δυνατότητα επαναχρησιμοποίησης, ανακύκλωσης και ανάκτησής τους, καθώς και για την τροποποίηση της οδηγίας 70/156/ΕΟΚ του Συμβουλίου

text:
               25.11.2005

               EL

               Επίσημη Εφημερίδα της Ευρωπαϊκής Ένωσης

               L 310/10

      ΟΔΗΓΊΑ 2005/64/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΫΛΙΟΥ ΚΑΙ ΤΟΥ ΣΥΜΒΟΫΛΙΟΥ

   της 26ης Οκτωβρίου 2005
   σχετικά με την έγκριση τύπου οχημάτων με κινητήρα όσον αφορά τη δυνατότητα επαναχρησιμοποίησης, ανακύκλωσης και ανάκτησής τους, καθώς και για την τροποποίηση της οδηγίας 70/156/ΕΟΚ του Συμβουλίου
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:

               (1)

               Σύμφωνα με την οδηγία 2000/53/ΕΚ του Ευρωπαϊκού Κοινοβουλίου και του Συμβουλίου της 18ης Σεπτεμβρίου 2000 για τα οχήματα στο τέλος του κύκλου ζωής τους (3), θα πρέπει να θεσπιστούν οι αναγκαίες διατάξεις για να εξασφαλιστεί ότι τα οχήματα που έχουν λάβει έγκριση τύπου και ανήκουν στην κατηγορία M1, καθώς και τα οχήματα που ανήκουν στην κατηγορία N1, επιτρέπεται να διατεθούν στην αγορά μόνον εφόσον μπορούν να επαναχρησιμοποιηθούν ή/και να ανακυκλωθούν σε ποσοστό τουλάχιστον 85 % κατά μάζα και μπορούν να επαναχρησιμοποιηθούν ή/και να ανακτηθούν σε ποσοστό τουλάχιστον 95 % κατά μάζα.

               (2)

               Η επαναχρησιμοποίηση των κατασκευαστικών στοιχείων, η ανακύκλωση και η ανάκτηση υλικών αποτελούν ουσιαστικό τμήμα της στρατηγικής της Κοινότητας στον τομέα της διαχείρισης αποβλήτων. Κατά συνέπεια, οι κατασκευαστές οχημάτων και οι προμηθευτές τους θα πρέπει να κληθούν να συμπεριλάβουν αυτές τις πτυχές στα ενωρίτερα δυνατά στάδια της ανάπτυξης νέων οχημάτων, έτσι ώστε να διευκολύνεται η επεξεργασία των οχημάτων όταν φτάσουν στο τέλος της ζωής τους.

               (3)

               Η παρούσα οδηγία αποτελεί μία από τις ειδικές οδηγίες στο πλαίσιο του συστήματος της κοινοτικής έγκρισης τύπου ολόκληρου οχήματος που θεσπίστηκε με την οδηγία 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (4).

               (4)

               Το εν λόγω σύστημα έγκρισης τύπου ολόκληρου οχήματος είναι σήμερα υποχρεωτικό για οχήματα που ανήκουν στην κατηγορία M1 και θα επεκταθεί, στο προσεχές μέλλον, σε όλες τις κατηγορίες οχημάτων. Είναι επομένως αναγκαίο να περιληφθούν στο σύστημα έγκρισης τύπου ολόκληρου οχήματος τα μέτρα που αφορούν τη δυνατότητα επαναχρησιμοποίησης, ανακύκλωσης και ανάκτησης των οχημάτων.

               (5)

               Συνεπώς, είναι αναγκαίο να θεσπιστούν διατάξεις προκειμένου να ληφθεί υπόψη το γεγονός ότι τα οχήματα κατηγορίας N1 δεν καλύπτονται ακόμη από το σύστημα έγκρισης τύπου ολόκληρου οχήματος.

               (6)

               Ο κατασκευαστής θα πρέπει να παρέχει στην αρμόδια για την έγκριση αρχή όλες τις σχετικές τεχνικές πληροφορίες όσον αφορά τα κατασκευαστικά υλικά και τις αντίστοιχες μάζες τους προκειμένου να καταστεί δυνατή η επαλήθευση των υπολογισμών του κατασκευαστή σύμφωνα με το πρότυπο ISO 22628: 2002.

               (7)

               Οι υπολογισμοί του κατασκευαστή μπορούν να επικυρωθούν δεόντως κατά τη διάρκεια της έγκρισης τύπου οχήματος μόνον εφόσον ο κατασκευαστής έχει εφαρμόσει ικανοποιητικές ρυθμίσεις και διαδικασίες για να διαχειρίζεται όλες τις πληροφορίες που λαμβάνει από τους προμηθευτές του. Πριν χορηγηθεί η έγκριση τύπου, ο αρμόδιος φορέας θα πρέπει να διενεργήσει προκαταρκτική αξιολόγηση των ρυθμίσεων και διαδικασιών αυτών και θα πρέπει να εκδώσει πιστοποιητικό που θα βεβαιώνει ότι είναι ικανοποιητικές.

               (8)

               Η συνάφεια των διαφόρων στοιχείων στους υπολογισμούς των ποσοστών της δυνατότητας ανακύκλωσης και ανάκτησης πρέπει να εκτιμάται σύμφωνα με τις διεργασίες για την επεξεργασία οχημάτων στο τέλος του κύκλου ζωής τους. Ο κατασκευαστής θα πρέπει επομένως να συνιστά στρατηγική για την επεξεργασία των οχημάτων στο τέλος του κύκλου ζωής τους και θα πρέπει να παρέχει στον αρμόδιο φορέα λεπτομερή στοιχεία επ' αυτής. Η στρατηγική αυτή θα πρέπει να βασίζεται σε αποδεδειγμένες τεχνολογίες, οι οποίες είναι διαθέσιμες ή στη φάση της ανάπτυξης κατά τον χρόνο υποβολής της αίτησης για έγκριση οχήματος.

               (9)

               Τα οχήματα ειδικής χρήσεως σχεδιάζονται για να εκτελούν ειδική λειτουργία και απαιτούν ειδική διάταξη στο αμάξωμα, η οποία δεν ελέγχεται εξ ολοκλήρου από τον κατασκευαστή. Κατά συνέπεια, τα ποσοστά της δυνατότητας ανακύκλωσης και ανάκτησης δεν μπορούν να υπολογιστούν με σωστό τρόπο. Τα οχήματα αυτά θα πρέπει επομένως να εξαιρεθούν από τις απαιτήσεις σχετικά με τον υπολογισμό.

               (10)

               Τα ημιτελή οχήματα αποτελούν σημαντική μερίδα των οχημάτων N1. Ο κατασκευαστής του βασικού οχήματος δεν είναι σε θέση να υπολογίσει τα ποσοστά της δυνατότητας ανακύκλωσης και ανάκτησης για τα ολοκληρωμένα οχήματα επειδή τα στοιχεία που αφορούν τα μεταγενέστερα στάδια της κατασκευής δεν είναι διαθέσιμα στο στάδιο του σχεδιασμού των βασικών οχημάτων. Κρίνεται επομένως σκόπιμο να απαιτηθεί συμμόρφωση με την παρούσα οδηγία μόνον για το βασικό όχημα.

               (11)

               Τα μερίδια αγοράς των οχημάτων που παράγονται σε μικρή σειρά είναι πολύ περιορισμένα ώστε η ωφέλεια για το περιβάλλον να είναι μικρή εάν πρέπει να συμμορφωθούν με την παρούσα οδηγία. Κρίνεται επομένως σκόπιμο να εξαιρεθούν από ορισμένες διατάξεις της παρούσας οδηγίας.

               (12)

               Σύμφωνα με την οδηγία 2000/53/ΕΚ, θα πρέπει να ληφθούν τα αναγκαία μέτρα, προς όφελος της οδικής ασφάλειας και της προστασίας του περιβάλλοντος, για να αποτραπεί η επαναχρησιμοποίηση ορισμένων κατασκευαστικών στοιχείων που έχουν αφαιρεθεί από οχήματα στο τέλος του κύκλου ζωής τους. Τα μέτρα αυτά θα πρέπει να περιοριστούν στην επαναχρησιμοποίηση στοιχείων κατά την κατασκευή καινούργιων οχημάτων.

               (13)

               Οι διατάξεις της παρούσας οδηγίας θα επιβάλουν στους κατασκευαστές να παρέχουν νέα στοιχεία σχετικά με τη έγκριση τύπου και επομένως τα λεπτομερή αυτά στοιχεία θα πρέπει να αναφέρονται στην οδηγία 70/156/ΕΟΚ, η οποία θεσπίζει τον πλήρη κατάλογο στοιχείων που πρέπει να υποβάλλεται για την έγκριση τύπου. Είναι επομένως αναγκαίο να τροποποιηθεί αναλόγως η οδηγία αυτή.

               (14)

               Τα μέτρα που είναι αναγκαία για την προσαρμογή της παρούσας οδηγίας στην επιστημονική και τεχνική πρόοδο θα πρέπει να εγκρίνονται σύμφωνα με τη διαδικασία της κανονιστικής επιτροπής του άρθρου 13 παράγραφος 3 της οδηγίας 70/156/ΕΟΚ.

               (15)

               Δεδομένου ότι ο στόχος της παρούσας οδηγίας, δηλαδή η ελαχιστοποίηση του αντίκτυπου στο περιβάλλον από τα οχήματα στο τέλος του κύκλου ζωής τους μέσω της απαίτησης τα οχήματα να σχεδιάζονται από τη φάση της επινόησης με σκοπό να διευκολύνουν την επαναχρησιμοποίηση, την ανακύκλωση και την ανάκτηση, δεν μπορεί να επιτευχθεί επαρκώς από τα κράτη μέλη όταν ενεργούν μεμονωμένα και επομένως μπορεί, λόγω της κλίμακας της δράσης, να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίζει μέτρα, σύμφωνα με την αρχή της επικουρικότητας όπως ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως ορίζεται στο άρθρο αυτό, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού.

               (16)

               Σύμφωνα με την παράγραφο 34 της διοργανικής συμφωνίας για τη βελτίωση της νομοθεσίας (5), τα κράτη μέλη παροτρύνονται να καταρτίσουν, προς ιδία χρήση και προς όφελος της Κοινότητας, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο και να τους δημοσιοποιήσουν,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αντικείμενο
   Η παρούσα οδηγία θεσπίζει τις διοικητικές και τεχνικές διατάξεις για την έγκριση τύπου των οχημάτων που εμπίπτουν στο πεδίο εφαρμογής του άρθρου 2, με σκοπό να εξασφαλιστεί ότι τα κατασκευαστικά στοιχεία και τα υλικά τους μπορούν να επαναχρησιμοποιηθούν, να ανακυκλωθούν και να ανακτηθούν κατά τα ελάχιστα ποσοστά του παραρτήματος Ι.
   Θεσπίζει ειδικές διατάξεις προκειμένου να εξασφαλιστεί ότι η επαναχρησιμοποίηση των κατασκευαστικών στοιχείων δεν προκαλεί κινδύνους για την ασφάλεια και το περιβάλλον.
   Άρθρο 2
   Πεδίο εφαρμογής
   Η παρούσα οδηγία εφαρμόζεται στα οχήματα που ανήκουν στις κατηγορίες M1 και N1, όπως ορίζονται στο τμήμα Α του παραρτήματος ΙΙ της οδηγίας 70/156/ΕΟΚ, καθώς και για τα καινούργια ή επαναχρησιμοποιημένα κατασκευαστικά στοιχεία των οχημάτων αυτών.
   Άρθρο 3
   Εξαιρέσεις
   Με την επιφύλαξη της εφαρμογής των διατάξεων του άρθρου 7, η παρούσα οδηγία δεν εφαρμόζεται:

               α)

               στα οχήματα ειδικής χρήσεως, όπως ορίζονται στο μέρος Α σημείο 5 του παραρτήματος ΙΙ της οδηγίας 70/156/ΕΟΚ·

               β)

               στα οχήματα που κατασκευάζονται σε πολλαπλά στάδια και ανήκουν στην κατηγορία N1, εφόσον το βασικό όχημα συμμορφώνεται προς την παρούσα οδηγία·

               γ)

               στα οχήματα που παράγονται σε μικρές σειρές, τα οποία μνημονεύονται στο άρθρο 8 παράγραφος 2 στοιχείο α) της οδηγίας 70/156/ΕΟΚ.

         Άρθρο 4
   Ορισμοί
   Για τους σκοπούς της παρούσας οδηγίας ισχύουν οι ακόλουθοι ορισμοί:

               1.

               ως «όχημα» νοείται το όχημα με κινητήρα·

               2.

               ως «κατασκευαστικό στοιχείο» νοείται οποιοδήποτε τμήμα ή οποιοδήποτε σύνολο τμημάτων που περιλαμβάνεται σε όχημα κατά την παραγωγή του. Ο ορισμός καλύπτει επίσης τα στοιχεία και τις χωριστές τεχνικές μονάδες όπως ορίζονται στο άρθρο 2 της οδηγίας 70/156/ΕΟΚ·

               3.

               ως «τύπος οχήματος» νοείται ο τύπος του οχήματος όπως ορίζεται στο μέρος Β σημεία 1 και 3 του παραρτήματος ΙΙ της οδηγίας 70/156/ΕΟΚ·

               4.

               ως «όχημα στο τέλος του κύκλου ζωής του» νοείται το όχημα όπως ορίζεται στο σημείο 2 του άρθρου 2 της οδηγίας 2000/53/ΕΚ·

               5.

               ως «όχημα αναφοράς» νοείται η έκδοση ενός τύπου οχήματος, η οποία χαρακτηρίζεται από τον αρμόδιο για την έγκριση φορέα, σε συμφωνία με τον κατασκευαστή και σύμφωνα με τα κριτήρια που ορίζει το παράρτημα Ι, ως η πλέον προβληματική ως προς τη δυνατότητα επαναχρησιμοποίησης, ανακύκλωσης και ανάκτησης·

               6.

               ως «όχημα κατασκευασμένο σε πολλαπλά στάδια» νοείται το όχημα που προκύπτει από κατασκευαστική διαδικασία πολλαπλών σταδίων·

               7.

               ως «βασικό όχημα» νοείται το όχημα όπως ορίζεται στο άρθρο 2, τέταρτη περίπτωση, της οδηγίας 70/156/ΕΟΚ, το οποίο χρησιμοποιείται κατά το αρχικό στάδιο μιας κατασκευής πολλαπλών σταδίων·

               8.

               ως «κατασκευή πολλαπλών σταδίων» νοείται η διαδικασία με την οποία ένα όχημα παράγεται σε διάφορα στάδια με την προσθήκη κατασκευαστικών στοιχείων στο βασικό όχημα ή με τη μετατροπή των εν λόγω κατασκευαστικών στοιχείων·

               9.

               ως «επαναχρησιμοποίηση» νοείται η επαναχρησιμοποίηση όπως ορίζεται στο σημείο 6 του άρθρου 2 της οδηγίας 2000/53/ΕΚ·

               10.

               ως «ανακύκλωση» νοείται η ανακύκλωση όπως ορίζεται στην πρώτη φράση του σημείου 7 του άρθρου 2 της οδηγίας 2000/53/ΕΚ·

               11.

               ως «ανάκτηση ενέργειας» νοείται η ανάκτηση ενέργειας όπως ορίζεται στη δεύτερη φράση του σημείου 7 του άρθρου 2 της οδηγίας 2000/53/ΕΚ·

               12.

               ως «ανάκτηση» νοείται η ανάκτηση όπως ορίζεται στο σημείο 8 του άρθρου 2 της οδηγίας 2000/53/ΕΚ·

               13.

               ως «δυνατότητα επαναχρησιμοποίησης» νοείται η δυνατότητα για επαναχρησιμοποίηση κατασκευαστικών στοιχείων που αποσπώνται από όχημα στο τέλος του κύκλου ζωής του·

               14.

               ως «δυνατότητα ανακύκλωσης» νοείται η δυνατότητα για ανακύκλωση κατασκευαστικών στοιχείων ή υλικών που αποσπώνται από όχημα στο τέλος του κύκλου ζωής του·

               15.

               ως «δυνατότητα ανάκτησης» νοείται η δυνατότητα για ανάκτηση κατασκευαστικών στοιχείων ή υλικών που αποσπώνται από όχημα στο τέλος του κύκλου ζωής του·

               16.

               ως «ποσοστό δυνατότητας ανακύκλωσης οχήματος (Ακυκ)» νοείται το ποσοστό κατά μάζα καινούργιου οχήματος, το οποίο μπορεί δυνητικά να επαναχρησιμοποιηθεί και να ανακυκλωθεί·

               17.

               ως «ποσοστό δυνατότητας ανάκτησης οχήματος (Ακτη)» νοείται το ποσοστό κατά μάζα καινούργιου οχήματος, το οποίο μπορεί δυνητικά να επαναχρησιμοποιηθεί και να ανακτηθεί·

               18.

               ως «στρατηγική» νοείται πρόγραμμα μεγάλης κλίμακας που αποτελείται από συντονισμένες ενέργειες και τεχνικά μέτρα που πρόκειται να ληφθούν όσον αφορά την αποσυναρμολόγηση, τον τεμαχισμό ή παρόμοιες διεργασίες, την ανακύκλωση και την ανάκτηση υλικών προκειμένου να εξασφαλιστεί ότι τα στοχοθετημένα ποσοστά της δυνατότητας ανακύκλωσης και ανάκτησης είναι εφικτά κατά τον χρόνο που το όχημα είναι στη φάση της ανάπτυξής του·

               19.

               ως «μάζα» νοείται η μάζα οχήματος σε ετοιμότητα λειτουργίας όπως ορίζεται στο σημείο 2.6 του παραρτήματος Ι της οδηγίας 70/156/ΕΟΚ, αλλά χωρίς τον οδηγό, του οποίου η μάζα εκτιμάται στα 75 kg·

               20.

               ως «αρμόδιος φορέας» νοείται η οντότητα, π.χ. τεχνική υπηρεσία ή άλλος υφιστάμενος φορέας, την οποία κράτος μέλος ορίζει αρμόδια για τη διενέργεια προκαταρκτικών αξιολογήσεων του κατασκευαστή και την έκδοση πιστοποιητικών συμμόρφωσης, κατά τις διατάξεις της παρούσας οδηγίας. Ο αρμόδιος φορέας μπορεί να είναι η αρχή έγκρισης τύπου, υπό τον όρο ότι η επάρκειά της στον συγκεκριμένο τομέα τεκμηριώνεται επαρκώς.

         Άρθρο 5
   Διατάξεις για την έγκριση τύπου
   1.   Τα κράτη μέλη χορηγούν, κατά περίπτωση, έγκριση ΕΚ τύπου ή εθνική έγκριση τύπου, όσον αφορά τη δυνατότητα επαναχρησιμοποίησης, τη δυνατότητα ανακύκλωσης και τη δυνατότητα ανάκτησης, μόνον στους τύπους οχημάτων που ανταποκρίνονται στις απαιτήσεις της παρούσας οδηγίας.
   2.   Για την εφαρμογή της παραγράφου 1, ο κατασκευαστής θέτει στη διάθεση της αρμόδιας για την έγκριση αρχής τις λεπτομερείς τεχνικές πληροφορίες που είναι αναγκαίες για τους σκοπούς των υπολογισμών και των ελέγχων του παραρτήματος Ι, όσον αφορά τη φύση των χρησιμοποιούμενων υλικών στην κατασκευή του οχήματος και των κατασκευαστικών στοιχείων του. Στις περιπτώσεις όπου οι πληροφορίες αυτές αποδεδειγμένα καλύπτονται από δικαιώματα διανοητικής ιδιοκτησίας ή αποτελούν ειδική τεχνογνωσία του κατασκευαστή ή των προμηθευτών του, ο κατασκευαστής ή οι προμηθευτές του παρέχουν επαρκείς πληροφορίες για να καταστήσουν δυνατή την ορθή διενέργεια των υπολογισμών αυτών.
   3.   Όσον αφορά τη δυνατότητα επαναχρησιμοποίησης, ανακύκλωσης και ανάκτησης, τα κράτη μέλη εξασφαλίζουν ότι ο κατασκευαστής χρησιμοποιεί το υπόδειγμα δελτίου πληροφοριών του παραρτήματος ΙΙ της παρούσας οδηγίας κατά την υποβολή αίτησης για έγκριση ΕΚ τύπου οχήματος, σύμφωνα με το άρθρο 3 παράγραφος 1 της οδηγίας 70/156/ΕΟΚ.
   4.   Για τη χορήγηση έγκρισης ΕΚ τύπου σύμφωνα με το άρθρο 4 παράγραφος 3 της οδηγίας 70/156/ΕΟΚ, η αρμόδια για την έγκριση τύπου αρχή χρησιμοποιεί το υπόδειγμα πιστοποιητικού έγκρισης ΕΚ τύπου του παραρτήματος ΙΙΙ της παρούσας οδηγίας.
   Άρθρο 6
   Προκαταρκτική αξιολόγηση του κατασκευαστή
   1.   Τα κράτη μέλη δεν χορηγούν έγκριση τύπου εάν προηγουμένως δεν εξασφαλίσουν ότι ο κατασκευαστής έχει εφαρμόσει ικανοποιητικές ρυθμίσεις και διαδικασίες, σύμφωνα με το σημείο 3 του παραρτήματος IV, προκειμένου να διαχειρίζεται σωστά τις πτυχές της δυνατότητας επαναχρησιμοποίησης, ανακύκλωσης και ανάκτησης που καλύπτει η παρούσα οδηγία. Μετά τη διενέργεια της εν λόγω προκαταρκτικής αξιολόγησης χορηγείται στον κατασκευαστή το καλούμενο «πιστοποιητικό συμμόρφωσης με το παράρτημα IV» (εφεξής «πιστοποιητικό συμμόρφωσης»).
   2.   Στο πλαίσιο της προκαταρκτικής αξιολόγησης του κατασκευαστή, τα κράτη μέλη εξασφαλίζουν ότι τα υλικά που χρησιμοποιούνται για την κατασκευή τύπου οχήματος συμμορφώνονται προς τις διατάξεις του άρθρου 4 παράγραφος 2 στοιχείο α) της οδηγίας 2000/53/ΕΚ.
   Η Επιτροπή, σύμφωνα με τη διαδικασία του άρθρου 9, θεσπίζει τους λεπτομερείς κανόνες που απαιτούνται για να εξασφαλισθεί η συμμόρφωση προς την παρούσα διάταξη.
   3.   Για τους σκοπούς της παραγράφου 1, ο κατασκευαστής συνιστά στρατηγική για να εξασφαλίσει την αποσυναρμολόγηση, την επαναχρησιμοποίηση κατασκευαστικών στοιχείων, την ανακύκλωση και την ανάκτηση υλικών. Η στρατηγική λαμβάνει υπόψη τις αποδεδειγμένες τεχνολογίες που είναι διαθέσιμες ή σε φάση ανάπτυξης κατά τον χρόνο υποβολής της αίτησης για έγκριση τύπου οχήματος.
   4.   Τα κράτη μέλη ορίζουν αρμόδιο φορέα, σύμφωνα με το σημείο 2 του παραρτήματος IV, για τη διενέργεια της προκαταρκτικής αξιολόγησης του κατασκευαστή και την έκδοση του πιστοποιητικού συμμόρφωσης.
   5.   Το πιστοποιητικό συμμόρφωσης περιλαμβάνει την κατάλληλη τεκμηρίωση και περιγράφει τη στρατηγική που συνιστά ο κατασκευαστής. Ο αρμόδιος φορέας χρησιμοποιεί το υπόδειγμα του προσαρτήματος στο παράρτημα IV.
   6.   Το πιστοποιητικό συμμόρφωσης ισχύει για δύο τουλάχιστον έτη από την ημερομηνία έκδοσης του πιστοποιητικού και πριν από τη διενέργεια νέων ελέγχων.
   7.   Ο κατασκευαστής ενημερώνει τον αρμόδιο φορέα για κάθε σημαντική αλλαγή που ενδέχεται να επηρεάσει τη συνάφεια του πιστοποιητικού συμμόρφωσης. Έπειτα από διαβούλευση με τον κατασκευαστή, ο αρμόδιος φορέας αποφασίζει εάν είναι αναγκαίοι νέοι έλεγχοι.
   8.   Κατά τη λήξη της περιόδου ισχύος του πιστοποιητικού συμμόρφωσης, ο αρμόδιος φορέας εκδίδει, κατά περίπτωση, νέο πιστοποιητικό συμμόρφωσης ή παρατείνει την ισχύ του για επιπλέον περίοδο δύο ετών. Ο αρμόδιος φορέας εκδίδει νέο πιστοποιητικό σε περιπτώσεις όπου έχουν υποπέσει στην αντίληψή του σημαντικές αλλαγές.
   Άρθρο 7
   Επαναχρησιμοποίηση κατασκευαστικών στοιχείων
   Τα κατασκευαστικά στοιχεία του παραρτήματος V:

               α)

               κρίνονται μη επαναχρησιμοποιήσιμα για τους σκοπούς του υπολογισμού των ποσοστών της δυνατότητας ανακύκλωσης και ανάκτησης·

               β)

               δεν επαναχρησιμοποιούνται στην κατασκευή οχημάτων που διέπονται από την οδηγία 70/156/ΕΟΚ.

         Άρθρο 8
   Τροποποιήσεις στην οδηγία 70/156/ΕΟΚ
   Η οδηγία 70/156/ΕΟΚ τροποποιείται σύμφωνα με το παράρτημα VI της παρούσας οδηγίας.
   Άρθρο 9
   Τροπολογίες
   Οι τροποποιήσεις της παρούσας οδηγίας που είναι αναγκαίες για την προσαρμογή της στην επιστημονική και τεχνική πρόοδο εγκρίνονται από την Επιτροπή σύμφωνα με τη διαδικασία της κανονιστικής επιτροπής του άρθρου 13 παράγραφος 3 της οδηγίας 70/156/ΕΟΚ.
   Άρθρο 10
   Ημερομηνίες εφαρμογής για την έγκριση τύπου
   1.   Με ισχύ από 15 Δεκεμβρίου 2006, για τύπο οχήματος που συμμορφώνεται προς τις απαιτήσεις της παρούσας οδηγίας, τα κράτη μέλη:

               α)

               δεν αρνούνται τη χορήγηση έγκρισης ΕΚ τύπου, ή εθνικού τύπου·

               β)

               δεν απαγορεύουν την ταξινόμηση, την πώληση ή τη θέση σε κυκλοφορία καινούργιων οχημάτων.

         2.   Με ισχύ από 15 Δεκεμβρίου 2008, για τύπο οχήματος που δεν συμμορφώνεται προς τις απαιτήσεις της παρούσας οδηγίας, τα κράτη μέλη:

               α)

               αρνούνται τη χορήγηση έγκρισης ΕΚ τύπου·

               β)

               αρνούνται τη χορήγηση έγκρισης εθνικού τύπου.

         3.   Με ισχύ από 15 Ιουλίου 2010, εφόσον δεν πληρούνται οι απαιτήσεις της παρούσας οδηγίας, τα κράτη μέλη:

               α)

               θεωρούν ότι τα πιστοποιητικά συμμόρφωσης που συνοδεύουν καινούργια οχήματα δεν ισχύουν για τους σκοπούς του άρθρου 7 παράγραφος 1 της οδηγίας 70/156/ΕΟΚ·

               β)

               αρνούνται την ταξινόμηση, την πώληση ή τη θέση σε κυκλοφορία καινούργιων οχημάτων, εκτός των περιπτώσεων όπου εφαρμόζεται το άρθρο 8 παράγραφος 2 στοιχείο β) της οδηγίας 70/156/ΕΟΚ.

         4.   Το άρθρο 7 ισχύει από 15 Δεκεμβρίου 2006.
   Άρθρο 11
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, όχι αργότερα από τις 15 Δεκεμβρίου 2006, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από 15 Δεκεμβρίου 2006.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι μέθοδοι της εν λόγω αναφοράς ορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
   Άρθρο 12
   Έναρξη ισχύος
   Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 13
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 26 Οκτωβρίου 2005.

            Για το Ευρωπαϊκό Κοινοβούλιο

            Ο Πρόεδρος

         J. BORRELL FONTELLES

            Για το Συμβούλιο

            Ο Πρόεδρος

         D. ALEXANDER

      (1)  ΕΕ C 74 της 23.3.2005, σ. 15.

      (2)  Γνώμη του Ευρωπαϊκού Κοινοβουλίου της 14ης Απριλίου 2005 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 6ης Οκτωβρίου 2005.

      (3)  ΕΕ L 269 της 21.10.2000, σ. 34· οδηγία όπως τροποποιήθηκε τελευταία από την απόφαση 2005/673/ΕΚ του Συμβουλίου (ΕΕ L 254 της 30.4.2005, σ. 69).

      (4)  ΕΕ L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 2005/49/ΕΚ της Επιτροπής (ΕΕ L 194 της 26.7.2005, σ. 12).

      (5)  ΕΕ C 321 της 31.12.2003, σ. 1.

      ΠΑΡΑΡΤΗΜΑ
      ΚΑΤΑΛΟΓΟΣ ΠΑΡΑΡΤΗΜΑΤΩΝ

                  Παράρτημα I:

                  Απαιτήσεις

                  Παράρτημα II:

                  Δελτίο πληροφοριών για έγκριση ΕΚ τύπου οχήματος

                  Παράρτημα III:

                  Υπόδειγμα του πιστοποιητικού έγκρισης ΕΚ τύπου

                  Παράρτημα IV:

                  Προκαταρκτική αξιολόγηση του κατασκευαστή

                  Προσάρτημα:

                  υπόδειγμα του πιστοποιητικού συμμόρφωσης

                  Παράρτημα V:

                  Κατασκευαστικά στοιχεία που κρίνονται μη επαναχρησιμοποιήσιμα

                  Παράρτημα VI:

                  Τροποποιήσεις στην οδηγία 70/156/ΕΟΚ

         ΠΑΡΑΡΤΗΜΑ I
         ΑΠΑΙΤΗΣΕΙΣ

                     1.

                     Τα οχήματα που ανήκουν στις κατηγορίες M1 και N1 κατασκευάζονται κατά τρόπο ώστε να είναι:

                                 —

                                 επαναχρησιμοποιήσιμα ή/και ανακυκλώσιμα σε ποσοστό τουλάχιστον 85 % κατά μάζα και,

                                 —

                                 επαναχρησιμοποιήσιμα ή/και ανακτήσιμα σε ποσοστό τουλάχιστον 95 % κατά μάζα,

                           όπως εξακριβώνεται με τις διαδικασίες του παρόντος παραρτήματος.

                     2.

                     Για τους σκοπούς της έγκρισης τύπου, ο κατασκευαστής υποβάλλει έντυπο παράθεσης στοιχείων, δεόντως συμπληρωμένο και συνταγμένο σύμφωνα με το παράρτημα Α του προτύπου ISO 22628: 2002. Σε αυτό περιλαμβάνει και κατανομή των υλικών.
                     Το έντυπο συνοδεύεται από κατάλογο των αποσυναρμολογημένων κατασκευαστικών στοιχείων, τα οποία δηλώνει ο κατασκευαστής σε σχέση με το στάδιο αποσυναρμολόγησης, καθώς και τη διαδικασία που συνιστά για την επεξεργασία τους.

                     3.

                     Για την εφαρμογή των σημείων 1 και 2, ο κατασκευαστής αποδεικνύει κατά τον τρόπο που επιθυμεί η αρμόδια για την έγκριση αρχή ότι τα οχήματα αναφοράς ανταποκρίνονται στις απαιτήσεις. Εφαρμόζεται η μέθοδος υπολογισμού του παραρτήματος B του προτύπου ISO 22628: 2002.
                     Εντούτοις, ο κατασκευαστής πρέπει να είναι σε θέση να αποδείξει ότι κάθε έκδοση του ίδιου τύπου οχήματος συμμορφώνεται με τις απαιτήσεις της παρούσας οδηγίας.

                     4.

                     Για τους σκοπούς της επιλογής των οχημάτων αναφοράς, λαμβάνονται υπόψη τα ακόλουθα κριτήρια:

                                 —

                                 ο τύπος του αμαξώματος·

                                 —

                                 τα διαθέσιμα επίπεδα φινιρίσματος (1)·

                                 —

                                 ο διαθέσιμος προαιρετικός εξοπλισμός (1) που μπορεί να τοποθετηθεί στο όχημα με ευθύνη του κατασκευαστή.

                     5.

                     Εφόσον η αρμόδια για την έγκριση αρχή και ο κατασκευαστής δεν προσδιορίσουν από κοινού το πλέον προβληματικό όχημα συγκεκριμένου τύπου από την άποψη της δυνατότητας επαναχρησιμοποίησης, ανακύκλωσης και ανάκτησης, επιλέγεται:

                                 α)

                                 για κάθε «τύπο αμαξώματος», όπως ορίζεται στο σημείο 1 του μέρους Γ του παραρτήματος ΙΙ της οδηγίας 70/156/ΕΟΚ, στην περίπτωση οχημάτων M1·

                                 β)

                                 για κάθε «τύπο αμαξώματος», δηλαδή κλειστό ελαφρό ημιφορτηγό, ελαφρό φορτηγό χωρίς καρότσα, ανοιχτό ημιφορτηγό κ.λπ., στην περίπτωση οχημάτων N1.

                     6.

                     Για τους σκοπούς των υπολογισμών, τα ελαστικά θεωρούνται ανακυκλώσιμα.

                     7.

                     Οι μάζες εκφράζονται σε kg με ένα δεκαδικό ψηφίο. Τα ποσοστά υπολογίζονται επί τοις εκατό με ένα δεκαδικό ψηφίο και στη συνέχεια στρογγυλοποιούνται ως εξής:

                                 α)

                                 εάν ο αριθμός μετά το δεκαδικό ψηφίο είναι μεταξύ του 0 και του 4, το σύνολο στρογγυλοποιείται προς τα κάτω·

                                 β)

                                 εάν ο αριθμός μετά το δεκαδικό ψηφίο είναι μεταξύ του 5 και του 9, το σύνολο στρογγυλοποιείται προς τα επάνω.

                     8.

                     Για τους σκοπούς του ελέγχου των υπολογισμών του παρόντος παραρτήματος, η αρμόδια για την έγκριση αρχή εξασφαλίζει ότι το έντυπο παράθεσης στοιχείων της παραγράφου 2 είναι συνεπές προς τη συνιστώμενη στρατηγική που επισυνάπτεται στο πιστοποιητικό συμμόρφωσης του άρθρου 6 παράγραφος 1 της παρούσας οδηγίας.

                     9.

                     Για τους σκοπούς των ελέγχων στα υλικά και στις μάζες των κατασκευαστικών στοιχείων, ο κατασκευαστής παρέχει οχήματα και κατασκευαστικά στοιχεία κατά την κρίση της αρμόδιας αρχής για την έγκριση τύπου.

            (1)  Δηλαδή δερμάτινη εσωτερική επένδυση, προεγκατεστημένο ραδιόφωνο, κλιματισμός, ζάντες αλουμινίου κ.λπ.

         ΠΑΡΑΡΤΗΜΑ II
         ΔΕΛΤΙΟ ΠΛΗΡΟΦΟΡΙΩΝ ΓΙΑ ΕΓΚΡΙΣΗ ΤΥΠΟΥ ΟΧΗΜΑΤΟΣ ΕΚ
         σύμφωνα με το παράρτημα Ι της οδηγίας 70/156/ΕΟΚ του Συμβουλίου (1) σχετικά με την έγκριση ΕΚ τύπου οχήματος όσον αφορά τη δυνατότητα επαναχρησιμοποίησης, ανακύκλωσης και ανάκτησής του
         Οι ακόλουθες πληροφορίες παρέχονται, κατά περίπτωση, εις τριπλούν και περιλαμβάνουν πίνακα περιεχομένων. Τυχόν σχέδια υποβάλλονται υπό κατάλληλη κλίμακα σε μέγεθος Α4 ή διπλωμένα στο μέγεθος αυτό και είναι επαρκώς λεπτομερή. Τυχόν φωτογραφίες πρέπει να δείχνουν επαρκείς λεπτομέρειες.

                     0.

                     ΓΕΝΙΚΑ

                     0.1.

                     Μάρκα (εμπορική επωνυμία του κατασκευαστή):…

                     0.2.

                     Τύπος:…

                     0.2.0.1.

                     Πλαίσιο:…

                     0.2.1.

                     Εμπορική(-ές) ονομασία(-ες) (εάν υπάρχει/ουν):…

                     0.3.

                     Μέσα αναγνώρισης του τύπου, εφόσον υπάρχει σχετική σήμανση στο όχημα (β):…

                     0.3.1.

                     Θέση της εν λόγω σήμανσης:…

                     0.4.

                     Κατηγορία οχήματος (γ):…

                     0.5.

                     Όνομα και διεύθυνση του κατασκευαστή:…

                     0.8.

                     Διεύθυνση(-εις) του (των) εργοστασίου(-ων) συναρμολόγησης:…

                     1.

                     ΓΕΝΙΚΑ ΚΑΤΑΣΚΕΥΑΣΤΙΚΑ ΧΑΡΑΚΤΗΡΙΣΤΙΚΑ ΤΟΥ ΟΧΗΜΑΤΟΣ

                     1.1.

                     Φωτογραφίες ή/και σχέδια αντιπροσωπευτικού οχήματος:…

                     1.2.

                     Σχέδιο ολόκληρου του οχήματος με διαστάσεις:…

                     1.3.

                     Αριθμός αξόνων και τροχών:…

                     1.3.1.

                     Αριθμός και θέση αξόνων με δίδυμους τροχούς:…

                     1.3.3.

                     Κινητήριοι άξονες (αριθμός, θέση, σύζευξη):…

                     1.7.

                     Θάλαμος οδήγησης (προωθημένο σύστημα ελέγχου ή με κάλυμμα) (κστ):…

                     3.

                     ΣΥΓΚΡΟΤΗΜΑ ΠΑΡΑΓΩΓΗΣ ΙΣΧΥΟΣ (ιζ) [Στην περίπτωση οχήματος που μπορεί να λειτουργεί είτε με βενζίνη, πετρέλαιο κ.λπ. ή επίσης σε συνδυασμό με άλλο καύσιμο, τα σημεία επαναλαμβάνονται (+)]

                     3.1.

                     Κατασκευαστής:…

                     3.2.

                     Κινητήρας εσωτερικής καύσης

                     3.2.1.

                     Ιδιαίτερες πληροφορίες για τον κινητήρα

                     3.2.1.1.

                     Αρχή λειτουργίας: επιβαλλόμενη ανάφλεξη/ανάφλεξη με συμπίεση, τετράχρονος/δίχρονος (1)…

                     3.2.1.2.

                     Αριθμός και διάταξη κυλίνδρων:…

                     3.2.1.3.

                     Κυβισμός κινητήρα (ιθ):... cm3

                     3.2.2.

                     Καύσιμο: πετρέλαιο/βενζίνη/υγραέριο/φυσικό αέριο/αιθανόλη: (1)…

                     4.

                     ΣΥΣΤΗΜΑ ΜΕΤΑΔΟΣΗΣ ΤΗΣ ΚΙΝΗΣΗΣ (κβ)

                     4.2.

                     Τύπος (μηχανικό, υδραυλικό, ηλεκτρικό κ.λπ.):…

                     4.5.

                     Κιβώτιο ταχυτήτων

                     4.5.1.

                     Τύπος [χειροκίνητο/αυτόματο/CVT (συνεχώς μεταβαλλόμενη σχέση μετάδοσης)] (1)

                     4.9.

                     Αναστολέας διαφορικού: ναι/όχι/προαιρετικά (1)

                     9.

                     ΑΜΑΞΩΜΑ

                     9.1.

                     Τύπος αμαξώματος:…

                     9.3.1.

                     Διάταξη και αριθμός θυρών:…

                     9.10.3.

                     Καθίσματα…

                     9.10.3.1.

                     Αριθμός:…

                     15.

                     ΔΥΝΑΤΟΤΗΤΑ ΕΠΑΝΑΧΡΗΣΙΜΟΠΟΙΗΣΗΣ, ΑΝΑΚΥΚΛΩΣΗΣ και ΑΝΑΚΤΗΣΗΣ

                     15.1.

                     Έκδοση στην οποία ανήκει το όχημα αναφοράς:…

                     15.2.

                     Μάζα του οχήματος αναφοράς με αμάξωμα ή μάζα του πλαισίου με θάλαμο οδήγησης, χωρίς αμάξωμα ή/και συσκευή ζεύξης εφόσον ο κατασκευαστής δεν τοποθετεί το αμάξωμα ή/και τη συσκευή ζεύξης (συμπεριλαμβανομένων των υγρών, των εργαλείων, του εφεδρικού τροχού, εφόσον τοποθετούνται) χωρίς οδηγό:

                     15.3.

                     Μάζες υλικών του οχήματος αναφοράς

                     15.3.1.

                     Μάζα υλικού που λαμβάνεται υπόψη κατά την προεπεξεργασία (##):…

                     15.3.2.

                     Μάζα υλικού που λαμβάνεται υπόψη κατά την αποσυναρμολόγηση (##):…

                     15.3.3.

                     Μάζα υλικού που λαμβάνεται υπόψη κατά την επεξεργασία μη μεταλλικών υπολειμμάτων και θεωρείται ανακυκλώσιμο (##):…

                     15.3.4.

                     Μάζα υλικού που λαμβάνεται υπόψη κατά την επεξεργασία μη μεταλλικών υπολειμμάτων και θεωρείται ανακτήσιμη ενέργεια (##):…

                     15.3.5.

                     Κατανομή των υλικών (##):…

                     15.3.6.

                     Συνολική μάζα των υλικών τα οποία είναι επαναχρησιμοποιήσιμα ή/και ανακυκλώσιμα:…

                     15.3.7.

                     Συνολική μάζα των υλικών τα οποία είναι επαναχρησιμοποιήσιμα ή/και ανακτήσιμα:…

                     15.4.

                     Ποσοστά

                     15.4.1.

                     Ποσοστό δυνατότητας ανακύκλωσης «Ακυκ( %)»:…

                     15.4.2.

                     Ποσοστό δυνατότητας ανάκτησης «Ακτη( %)»:…

            (1)  Οι αριθμοί των σημείων και οι υποσημειώσεις που χρησιμοποιούνται στο παρόν δελτίο πληροφοριών είναι αντίστοιχα με αυτά του παραρτήματος Ι της οδηγίας 70/156/ΕΟΚ. Τα σημεία που δεν έχουν σχέση με τους σκοπούς της παρούσας οδηγίας παραλείπονται.

         ΠΑΡΑΡΤΗΜΑ III
         ΥΠΟΔΕΙΓΜΑ ΤΟΥ ΠΙΣΤΟΠΟΙΗΤΙΚΟΥ ΕΓΚΡΙΣΗΣ ΕΚ ΤΥΠΟΥ
         Μέγιστο μέγεθος: A4 (210 x 297 mm)
         ΠΙΣΤΟΠΟΙΗΤΙΚΟ ΕΓΚΡΙΣΗΣ ΕΚ ΤΥΠΟΥ

            Σφραγίδα της αρμόδιας αρχής για την έγκριση ΕΚ τύπου

         Ανακοίνωση που αφορά:

                     —

                     έγκριση ΕΚ τύπου (1)

                     —

                     επέκταση έγκρισης ΕΚ τύπου (1)

                     —

                     άρνηση έγκρισης ΕΚ τύπου (1)

               για τύπο οχήματος
         σχετικά με την οδηγία 2005/64/ΕΚ
         Αριθμός έγκρισης ΕΚ τύπου:
         Επέκταση λόγω:
         ΜΕΡΟΣ I

                     0.1.

                     Μάρκα (εμπορική επωνυμία του κατασκευαστή):…

                     0.2.

                     Τύπος:…

                     0.2.1.

                     Εμπορική(-ές) ονομασία(-ες) (2) :…

                     0.3.

                     Μέσα αναγνώρισης του τύπου, εφόσον υπάρχει σχετική σήμανση στο όχημα:…

                     0.3.1.

                     Θέση της εν λόγω σήμανσης:…

                     0.4.

                     Κατηγορία οχήματος (3) :…

                     0.5.

                     Όνομα και διεύθυνση του κατασκευαστή:…

                     0.8.

                     Επωνυμία(-ες) και διεύθυνση(-εις) του (των) εργοστασίου(-ων) συναρμολόγησης…

               […]
         ΜΕΡΟΣ II

                     1.

                     Πρόσθετες πληροφορίες:…
                     Ποσοστό(-ά) της δυνατότητας ανακύκλωσης του (των) οχήματος(-ων) αναφοράς:…
                     Ποσοστό(-ά) της δυνατότητας ανάκτησης του (των) οχήματος(-ων) αναφοράς:…

                     2.

                     Αρμόδια τεχνική υπηρεσία για τη διενέργεια των δοκιμών:…

                     3.

                     Ημερομηνία της έκθεσης δοκιμών:…

                     4.

                     Κωδικός της έκθεσης δοκιμών:…

                     5.

                     Παρατηρήσεις (εάν υπάρχουν):…

                     6.

                     Συνημμένα: το ευρετήριο και το πακέτο πληροφοριών…

                     7.

                     Το όχημα πληροί/δεν πληροί (4) τις τεχνικές απαιτήσεις της παρούσας οδηγίας:…

               …

                     (Τόπος)

                     (Υπογραφή)

                     (Ημερομηνία)

               Συνημμένα: Πακέτο πληροφοριών.

            (1)  Να διαγραφούν οι περιττές ενδείξεις.

            (2)  Εάν για το σημείο αυτό δεν υπάρχουν στοιχεία κατά τον χρόνο χορήγησης της έγκρισης ΕΚ τύπου, το σημείο συμπληρώνεται το αργότερο όταν το όχημα διατεθεί στην αγορά.

            (3)  Όπως ορίζεται στο μέρος A του παραρτήματος ΙΙ της οδηγίας 70/156/ΕΟΚ.

            (4)  Δεν αναγράφεται όπου δεν έχει εφαρμογή.

         ΠΑΡΑΡΤΗΜΑ IV
         ΠΡΟΚΑΤΑΡΚΤΙΚΗ ΑΞΙΟΛΟΓΗΣΗ ΤΟΥ ΚΑΤΑΣΚΕΥΑΣΤΗ
         1.   Σκοπός του παρόντος παραρτήματος
         Το παρόν παράρτημα περιγράφει την προκαταρκτική αξιολόγηση που πρέπει να διενεργεί ο αρμόδιος φορέας για να εξασφαλίζει ότι ο κατασκευαστής έχει εφαρμόσει τις αναγκαίες ρυθμίσεις και διαδικασίες.
         2.   Αρμόδιος φορέας
         Ο αρμόδιος φορέας συμμορφώνεται με το πρότυπο EN 45012: 1989 ή ISO/IEC Guide 62: 1996 σχετικά με τα γενικά κριτήρια για φορείς πιστοποίησης που παρέχουν πιστοποίηση συστημάτων ποιότητας όσον αφορά τα συστήματα διαχείρισης που εφαρμόζει ο κατασκευαστής.
         3.   Έλεγχοι που διενεργούνται από τον αρμόδιο φορέα
         3.1.   Ο αρμόδιος φορέας εξασφαλίζει ότι ο κατασκευαστής έχει λάβει τα αναγκαία μέτρα προκειμένου:

                     α)

                     να συλλέγει τα αναγκαία στοιχεία από ολόκληρη την αλυσίδα εφοδιασμού και ιδίως τη φύση και τη μάζα όλων των υλικών που χρησιμοποιούνται στην κατασκευή των οχημάτων προκειμένου να πραγματοποιηθούν οι υπολογισμοί που απαιτούνται δυνάμει της παρούσας οδηγίας·

                     β)

                     να έχει στη διάθεσή του όλα τα λοιπά αναγκαία στοιχεία του οχήματος που απαιτούνται για τη διαδικασία υπολογισμού, όπως τον όγκο των υγρών κ.λπ.·

                     γ)

                     να ελέγχει επαρκώς τις πληροφορίες που λαμβάνει από τους προμηθευτές·

                     δ)

                     να διαχειρίζεται την κατανομή των υλικών·

                     ε)

                     να μπορεί να εκτελεί τον υπολογισμό των ποσοστών της δυνατότητας ανακύκλωσης και ανάκτησης σύμφωνα με το πρότυπο ISO 22628: 2002·

                     στ)

                     να επισημαίνει τα κατασκευαστικά στοιχεία που αποτελούνται από πολυμερή και ελαστομερή, σύμφωνα με την απόφαση 2003/138/ΕΚ της Επιτροπής, της 27ης Φεβρουαρίου 2003, για τη θέσπιση προτύπων κωδικοποίησης για τα κατασκευαστικά στοιχεία και τα υλικά, δυνάμει της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου για τα οχήματα στο τέλος του κύκλου ζωής τους (1)·

                     ζ)

                     να εξακριβώνει ότι κανένα κατασκευαστικό στοιχείο του παραρτήματος V δεν επαναχρησιμοποιείται στην κατασκευή νέων οχημάτων.

               3.2.   Ο κατασκευαστής παρέχει στον αρμόδιο φορέα όλες τις σχετικές πληροφορίες υπό μορφή εγγράφων. Ιδίως η ανακύκλωση και η ανάκτηση υλικών τεκμηριώνονται με τα κατάλληλα έγγραφα.

            (1)  ΕΕ L 53 της 28.2.2003, σ. 58.

            Προσάρτημα του παραρτήματος IV
            ΥΠΟΔΕΙΓΜΑ ΤΟΥ ΠΙΣΤΟΠΟΙΗΤΙΚΟΥ ΣΥΜΜΟΡΦΩΣΗΣ

         ΠΑΡΑΡΤΗΜΑ V
         ΚΑΤΑΣΚΕΥΑΣΤΙΚΑ ΣΤΟΙΧΕΙΑ ΠΟΥ ΚΡΙΝΟΝΤΑΙ ΜΗ ΕΠΑΝΑΧΡΗΣΙΜΟΠΟΙΗΣΙΜΑ
         1.   Εισαγωγή
         Το παρόν παράρτημα αφορά τα κατασκευαστικά στοιχεία οχημάτων που ανήκουν στις κατηγορίες M1 και N1, τα οποία δεν πρέπει να επαναχρησιμοποιούνται στην κατασκευή νέων οχημάτων.
         2.   Κατάλογος κατασκευαστικών στοιχείων

                     —

                     Όλοι οι αερόσακοι (1), συμπεριλαμβανομένων των μαξιλαριών, των πυροτεχνικών ενεργοποιητών, των ηλεκτρονικών μονάδων ελέγχου και των αισθητήρων·

                     —

                     Σύνολα αυτόματων ή μη αυτόματων ζωνών ασφαλείας, συμπεριλαμβανομένων των ιμάντων, των πορπών, των συσπειρωτήρων, των πυροτεχνικών ενεργοποιητών·

                     —

                     Καθίσματα (μόνον σε περιπτώσεις όπου έχουν ενσωματωθεί στο κάθισμα αγκυρώσεις ζωνών ασφαλείας ή/και αερόσακοι)·

                     —

                     Μονάδες μανδάλωσης του συστήματος διεύθυνσης που επενεργούν στην κολόνα διεύθυνσης·

                     —

                     Συστήματα ακινητοποίησης, συμπεριλαμβανομένων των πομποδεκτών και των ηλεκτρονικών μονάδων ελέγχου·

                     —

                     Συστήματα μετεπεξεργασίας (δηλαδή καταλυτικοί μετατροπείς, φίλτρα σωματιδίων)·

                     —

                     Σιγαστήρες εξάτμισης.

            (1)  Στις περιπτώσεις που ο αερόσακος έχει τοποθετηθεί μέσα στο τιμόνι, το ίδιο το τιμόνι.

         ΠΑΡΑΡΤΗΜΑ VI
         ΤΡΟΠΟΠΟΙΗΣΕΙΣ ΣΤΗΝ ΟΔΗΓΙΑ 70/156/ΕΟΚ
         Η οδηγία 70/156/ΕΟΚ τροποποιείται ως εξής:

                     (1)

                     Τα ακόλουθα σημεία προστίθενται στο παράρτημα Ι:

                                 «15.

                                 ΔΥΝΑΤΟΤΗΤΑ ΕΠΑΝΑΧΡΗΣΙΜΟΠΟΙΗΣΗΣ, ΑΝΑΚΥΚΛΩΣΗΣ και ΑΝΑΚΤΗΣΗΣ

                                 15.1.

                                 Έκδοση στην οποία ανήκει το όχημα αναφοράς:

                                 15.2.

                                 Μάζα του οχήματος αναφοράς με αμάξωμα ή μάζα του πλαισίου με θάλαμο οδήγησης, χωρίς αμάξωμα ή/και συσκευή ζεύξης εφόσον ο κατασκευαστής δεν τοποθετεί το αμάξωμα ή/και τη συσκευή ζεύξης (συμπεριλαμβανομένων των υγρών, των εργαλείων, του εφεδρικού τροχού, εφόσον τοποθετούνται) χωρίς οδηγό:

                                 15.3.

                                 Μάζες υλικών του οχήματος αναφοράς

                                 15.3.1.

                                 Μάζα υλικού που λαμβάνεται υπόψη κατά την προεπεξεργασία (1):

                                 15.3.2.

                                 Μάζα υλικού που λαμβάνεται υπόψη κατά την αποσυναρμολόγηση (1):

                                 15.3.3.

                                 Μάζα υλικού που λαμβάνεται υπόψη κατά την επεξεργασία μη μεταλλικών υπολειμμάτων και θεωρείται ανακυκλώσιμο (1):

                                 15.3.4.

                                 Μάζα υλικού που λαμβάνεται υπόψη κατά την επεξεργασία μη μεταλλικών υπολειμμάτων και θεωρείται ανακτήσιμη ενέργεια (1):

                                 15.3.5.

                                 Κατανομή των υλικών (1):

                                 15.3.6.

                                 Συνολική μάζα των υλικών τα οποία είναι επαναχρησιμοποιήσιμα ή/και ανακυκλώσιμα:

                                 15.3.7.

                                 Συνολική μάζα των υλικών τα οποία είναι επαναχρησιμοποιήσιμα ή/και ανακτήσιμα:

                                 15.4.

                                 Ποσοστά

                                 15.4.1.

                                 Ποσοστό δυνατότητας ανακύκλωσης “Ακυκ( %)”:

                                 15.4.2.

                                 Ποσοστό δυνατότητας ανάκτησης “Ακτη( %)”:

                     (2)

                  Στο μέρος Ι του παραρτήματος IV προστίθεται το ακόλουθο σημείο:

                                    «Θέμα

                                    Αριθμός οδηγίας

                                    Παραπομπή Επίσημης Εφημερίδας

                                    Εφαρμογή

                                    M1

                                    M2

                                    M3

                                    N1

                                    N2

                                    N3

                                    O1

                                    O2

                                    O3

                                    O4

                                                59.

                                                Δυνατότητα ανακύκλωσης

                                    2005/64/ΕΚ

                                       L 310 της 25 Νοεμβρίου 2005, σ. 10

                                    X

                                    —

                                    —

                                    X

                                    —

                                    —

                                    »

                     (3)

                  Το παράρτημα ΧΙ τροποποιείται ως εξής:
                                 α)

                              στο προσάρτημα 1 προστίθεται το ακόλουθο σημείο:

                                                «Σημείο

                                                Θέμα

                                                Αριθμός οδηγίας

                                                M1 ≤ 2 500
                                                (1) kg

                                                M1 > 2 500
                                                (1) kg

                                                M2

                                                M3

                                                59

                                                Δυνατότητα ανακύκλωσης

                                                2005/64/ΕΚ

                                                Μ.Δ.

                                                Μ.Δ.

                                                —

                                                —»

                                 β)

                              στο προσάρτημα 2 προστίθεται το ακόλουθο σημείο:

                                                «Σημείο

                                                Θέμα

                                                Αριθμός οδηγίας

                                                M1

                                                M2

                                                M3

                                                N1

                                                N2

                                                N3

                                                O1

                                                O2

                                                O3

                                                O4

                                                59

                                                Δυνατότητα ανακύκλωσης

                                                2005/64/ΕΚ

                                                Μ.Δ.

                                                —

                                                —

                                                Μ.Δ.

                                                —

                                                —

                                                —

                                                —

                                                —

                                                —»

                                 γ)

                              στο προσάρτημα 3 προστίθεται το ακόλουθο σημείο:

                                                «Σημείο

                                                Θέμα

                                                Αριθμός οδηγίας

                                                M2

                                                M3

                                                N1

                                                N2

                                                N3

                                                O1

                                                O2

                                                O3

                                                O4

                                                59

                                                Δυνατότητα ανακύκλωσης

                                                2005/64/ΕΚ

                                                —

                                                —

                                                Μ.Δ.

                                                —

                                                —

                                                —

                                                —

                                                —

                                                —»

            (1)  Οι ορισμοί αυτών των μεγεθών δίνονται στο πρότυπο ISO 22628: 2002.»


Avis juridique important

|

31985L0610

Οδηγία 85/610/ΕΟΚ του Συμβουλίου της 20ής Δεκεμβρίου 1985 για έβδομη τροποποίηση (αμίαντος) της οδηγίας 76/769/ΕΟΚ περί της προσέγγισης των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων

Επίσημη Εφημερίδα αριθ. L 375 της 31/12/1985 σ. 0001 - 0002 Ισπανική ειδική έκδοση: Κεφάλαιο 13 τόμος 19 σ. 0057  Πορτογαλική ειδική έκδοση : Κεφάλαιο 13 τόμος 19 σ. 0057  Φινλανδική ειδική έκδοση: Κεφάλαιο 13 τόμος 15 σ. 0018  Σουηδική ειδική έκδοση: Κεφάλαιο 13 τόμος 15 σ. 0018

ΣΥΜΒΟΥΛΙΟ - ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Δεκεμβρίου 1985 για έβδομη τροποποίηση (αμίαντος) της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς της κυκλοφορίας στην αγορά και της χρήσεως μερικών επικίνδυνων ουσιών και παρασκευασμάτων (85/610/ΕΟΚ) ΙΙ(Πράξεις για την ισχύ των οποίων δεν απαιτείται δημοσίευση)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,την πρόταση της Επιτροπής (1),(1) ΕΕ αριθ. C 78 της 28.3.1980, σ. 10.τη γνώμη του Ευρωπαϊκού Κοινοβουλίου (2),(2) ΕΕ αριθ. C 125 της 17.5.1982, σ. 159.τη γνώμη της Οικονομικής και Κοινωνικής Επιτροπής (3),(3) ΕΕ της αριθ. C 331 της 17.12.1980, σ. 5.Εκτιμώντας:ότι ο αμίαντος είναι ουσία αναγνωρισμένη ως επικίνδυνη για την υγεία·ότι η χρήση του αμιάντου και ακόμα και των προϊόντων που τον περιέχουν, δεδεμένου ότι αποδεσμεύουν ίνες, είναι δυνατό να προκαλέσουν αμιαντίαση και καρκινώματα· ότι η διάθεσή τους στην αγορά και η χρήση τους πρέπει, κατά συνέπεια, να περιοριστούν όσο το δυνατόν αυστηρότερα·ότι η οδηγία 76/769/ΕΟΚ (4), όπως τροποποιήθηκε από την οδηγία 83/478/ΕΟΚ (5), προβλέπει ήδη τα πρώτα μέτρα για το σκοπό αυτό απαγορεύοντας, με ορισμένες εξαιρέσεις, τη διάθεση στην αγορά και τη χρήση του κροκιδόλιθου και προβλέποντας ειδική επισήμανση, όπου αναφέρονται οι κίνδυνοι τους οποίους ενέχει η χρησιμοποίηση προϊόντων που περιέχουν ίνες αμιάντου·(4) ΕΕ αριθ. L 262 της 27.9.1976, σ. 201.(5) ΕΕ αριθ. L 263 της 24.9.1983, σ. 33.ότι ένας καλύτερος έλεγχος της διάθεσης στην αγορά και της χρήσης των επικίνδυνων ινών αμιάντου είναι αναγκαίος για την προστασία της ανθρώπινης υγείας, δεδομένου μάλιστα ότι υπάρχουν για ορισμένες χρήσεις υποκατάστατα προϊόντα που θεωρούνται λιγότερο επικίνδυνα·ότι είναι αναγκαίο να εξεταστεί το θέμα της διάθεσης στην αγορά και της χρησιμοποίησης των άλλων προϊόντων που περιέχουν αμίαντο και, στο πλαίσιο αυτό, το Συμβούλιο ζητεί από την Επιτροπή, το συντομότερο δυνατό,να αρχίσει και να προωθήσει τις εργασίες για την εκπόνηση μεθόδων δοκιμής που αφορούν τα προϊόντα του αμιάντου·ότι σε ορισμένα κράτη μέλη υπάρχουν σχετικές ρυθμίσεις για τον αμίαντο· ότι οι ρυθμίσεις αυτές διαφέρουν ως προς τους όρους διάθεσης στην αγορά και χρήσης· ότι οι διαφορές αυτές αποτελούν εμπόδιο στις συναλλαγές και έχουν άμεση επίπτωση στην πραγματοποίηση και η λειτουργία της κοινής αγοράς·ότι, για να εξαλειφθούν ορισμένες από τις διαφορές αυτές, pq]pei να συμπληρωθεί το παράρτημα της οδηγίας 76/769/ΕΟΚ, όπως τροποποιήθηκε τελευταία από την οδηγία 85/467/ΕΟΚ (6),(6) ΕΕ αριθ. L 269 της 11.10.1985, σ. 56.ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1Στο παράρτημα Ι της οδηγίας 76/769/ΕΟΚ το σημείο 5 γίνεται σημείο 6 και προστίθεται το ακόλουθο σημείο:«6.3. Ίνες αμιάντουΧρυσότιλος CAS n° 12001-29-5Αμοσίτης, CAS n° 12172-73-5Ανθοφυλλίτης, CAS n° 77536-67- 5Ακτινόλιθος, CAS n° 77536-66-4Τρεμόλιθος, CAS n° 77536-68-66.3.1. Η διάθεση στην αγορά και η χρήση των προϊόντων που περιέχουν τις ίνες αυτές απαγορεύονται για: α) τα παιχνίδια· β) τα υλικά ή παρασκευάσματα που προορίζονται να χρησιμοποιηθούν με τη μορφή ψεκαζομένων νιφάδων· τα κράτη μέλη μπορούν ωστόσο να επιτρέψουν στην επικράτειά τους τη χρήση ασφαλτούχων ενώσεων που περιέχουν αμίαντο οι οποίες προορίζονται για να ψεκαστούν στο κάτω μέρος του πλαισίου των αυτοκινήτων για να το προστατεύουν από τη διάβρωση· γ) τα τελικά προϊόντα υπό μορφή σκόνης που πωλούνται λιανικά στο κοινό· δ) τα είδη καπνιστού, όπως τις πίπες, τις θήκες για τσιγάρα και πούρα· ε) τα καταλυτικά πλέγματα και οι διατάξεις μόνωσης που προορίζονται για ή είναι ενσωματωμένες στις συσκευές θέρμανσης που χρησιμοποιούν υγραέριο· ζ) τις βαφές και τα βερνίκια.» Άρθρο 21. Τα κράτη μέλη λαμβάνουν τα αναγκαία μέτρα ώστε να συμμορφωθούν προς την παρούσα οδηγία το αργότερο στις 31 Δεκεμβρίου 1987. Ενημερώνουν αμελλητί την Επιτροπή σχετικά.2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπει η παρούσα οδηγία. Άρθρο 3Η παρούσα οδηγία απευθύνεται στα κράτη μέλη.Βρυξέλλες, 20 Δεκεμβρίου 1985.Για το ΣυμβούλιοΟ Πρόεδρος R. KRIEPS


Avis juridique important

|

31975L0296

Δευτέρα οδηγία 75/296/ΕΟΚ του Συμβουλίου της 28ης Απριλίου 1975 περί τροποποιήσεως της οδηγίας 70/524/ΕΟΚ «περί προσθέτων στις ζωοτροφές»

Επίσημη Εφημερίδα αριθ. L 124 της 15/05/1975 σ. 0029 - 0032 Ελληνική ειδική έκδοση: Κεφάλαιο 03 τόμος 12 σ. 0092

ΔΕΥΤΕΡΑ ΟΔΗΓΙΑ ΤΟΥ ΣΥΜΒΟΥΛΙΟΥ της 28ης Απριλίου 1975 περί τροποποιήσεως της οδηγίας 70/524/ΕΟΚ περί προσθέτων στις ζωοτροφέςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,  την πρόταση της Επιτροπής,  τη γνώμη της Συνελεύσεως (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι, κατά την εφαρμογή της οδηγίας 70/524/ΕΟΚ του Συμβουλίου της 23ης Νοεμβρίου 1970 περί προσθέτων στις ζωοτροφές (3), όπως τροποποιήθηκε τελευταία από την ενδέκατη οδηγία 75/267/ΕΟΚ της Επιτροπής (4), όσον αφορά τα παραρτήματα, κρίθηκε αναγκαίο να  καθορισθεί ο όρος "ζώα"- ότι ενδεικνύεται, κατά το μέτρο κατά το οποίο ο όρος αυτός αφορά ομοίως τα κατοικίδια ζώα, να εξετασθεί μεταγενέστερα, αν δεν χρειάζεται να θεσπισθεί ιδιαίτερη οδηγία για ζωοτροφές που προορίζονται για τα ζώα αυτά- ότι, λαμβανομένων υπόψη των τροποποιήσεων που έχουν γίνει από την Επιτροπή στα παραρτήματα, είναι αναγκαίο να γίνουν ορισμένες τροποποιήσεις τεχνικής φύσεως στις διατάξεις της οδηγίας 70/524/ΕΟΚ- ότι είναι επίσης εξίσου αναγκαίο να μεταφερθούν στα παραρτήματα της οδηγίας αυτής όλες οι τεχνικές διατάξεις περί των ουσιών ή ομάδων ουσίων που μέχρι σήμερα περιλαμβάνονται στο διατακτικό- ότι η αποκτηθείσα πείρα στο θέμα του παραρτήματος II, το οποίο απαριθμεί όλα τα πρόσθετα που είναι δυνατό να γίνουν αποδεκτά από τα Κράτη Μέλη σε εθνική κλίμακα εως το τέλος του 1975, απέδειξε ότι το παράρτημα αυτό θα πρέπει να αποτελεί στο μέλλον ένα  επίπεδο ρυθμίσεως της εισόδου και εξόδου των προσθέτων τα οποία είναι αποδεκτά σε κοινοτικό επίπεδο (παράρτημα I)- ότι προς το σκοπό αυτόν είναι αναγκαίο να καθορισθούν οι ειδικές προϋποθέσεις που να διέπουν την καταχώρηση των ουσιών στο παράρτημα II- ότι, δυνάμει της οδηγίας 73/103/ΕΟΚ του Συμβουλίου της 28ης Απριλίου 1973 περί τροποποιήσεως της οδηγίας της 23 Νοεμβρίου 1970 "περί προσθέτων στις ζωοτροφές" (5), η προσαρμογή των παραρτημάτων στην εξέλιξη των επιστημονικών και τεχνικών γνώσεων και, ως  εκ τούτου, η αποδοχή και η κατάργηση των προσθέτων υπήχθησαν στη διαδικασία της Μονίμου Επιτροπής Ζωοτροφών- ότι ενδείκνυται, κατά συνέπεια, να επιτραπεί ο καθορισμός κατά την αυτή διαδικασία των κριτηρίων τα οποία επιτρέπουν το χαρακτηρισμό των εν λόγω  προσθέτων- ότι η αποκτηθείσα πείρα από την εμπορία των ζωοτροφών που περιέχουν πρόσθετα απέδειξε την αναγκαιότητα βελτιώσεως της σημάνσεως αυτών των ζωοτροφών,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Η οδηγία 70/524/ΕΟΚ τροποποιείται σύμφωνα με τα ακόλουθα άρθρα.   Άρθρο 2  Το άρθρο 2 συμπληρώνεται με το ακόλουθο σημείο:  "ζ) Ζώα: Τα ζώα που ανήκουν σε είδη κανονικά διατρεφόμενα και διατηρούμενα ή καταναλισκόμενα από τον άνθρωπο."  Άρθρο 3  Στο άρθρο 3 η παράγραφος 7 καταργείται.   Άρθρο 4  Το άρθρο 4 παράγραφος 1 τροποποιείται ως ακολούθως:  1. Στο σημείο α), η λέξη "πέντε" αντικαθίσταται από τη λέξη "οκτώ" και οι λέξεις "στο παράρτημα I" αντικαθίστανται με τις λέξεις "στο παράρτημα I ή στο παράρτημα II".  2. Στο σημείο β), οι λέξεις "για μια περίοδο πέντε ετών από της κοινοποιήσεως της παρούσης οδηγίας" καταργούνται.  3. Τα σημεία γ), δ), ε) και ζ) καταργούνται.   Άρθρο 5  Το άρθρο 6 αντικαθίσταται ως ακολούθως:  "Άρθρο 6 1. Οι τροποποιήσεις οι οποίες πρέπει να γίνουν στα παραρτήματα λόγω εξελίξεως των επιστημονικών και τεχνικών γνώσεων θεσπίζονται σύμφωνα με τη διαδικασία που προβλέπονται στο άρθρο 16α).  2. Για την τροποποίηση του παραρτήματος I ή του παραρτήματος II εφαρμόζονται οι ακόλουθες αρχές:  Α. Μία ουσία θα περιλαμβάνεται στο παράρτημα I μόνο εφ' όσον:  α) θα είχε ευεργετική επίδραση στα χαρακτηριστικά των ζωοτροφών ή στη ζωική παραγωγή όταν ενσωματώνεται στις ζωοτροφές αυτές- β) λαμβανομένης υπόψη της επιτρεπτής περιεκτικότητος στις ζωοτροφές, δεν θα ασκούσε δυσμενή επίδραση στην υγεία των ζώων ή των ανθρώπων και δεν θα έβλαπτε τον καταναλωτή, επιφέρουσα αλλοίωση στα χαρακτηριστικά των ζωικών προϊόντων- γ) υπάρχει δυνατότητα να ελέγχεται στις ζωοτροφές- δ) λαμβανομένης υπόψη της επιτρεπτής περιεκτικότητος στις ζωοτροφές, θα απεκλείετο θεραπεία ή πρόληψη ασθενειών ζώων- η προϋπόθεση αυτή δεν εφαρμόζεται για τις ουσίες του τύπου εκείνου οι οποίες περιλαμβάνονται στο παράρτημα I μέρος Δ- ε) για σοβαρούς λόγους, που αναφέρονται στην υγεία του ανθρώπου ή των ζώων, η χρήση τους δεν πρέπει να περιορίζεται στη φαρμακευτική ή κτηνιατρική χρήση.  Β. Μια ουσία διαγράφεται από το παράρτημα I αν μία των απαριθμουμένων προϋποθέσεων στο Α δεν πληρούται. Εν τούτοις, η ουσία αυτή δύναται να περιληφθεί στο παράρτημα II, για μια ορισμένη περίοδο, αν τουλάχιστον οι προβλεπόμενες προϋποθέσεις στο Α β) και  ε) πληρούνται.  Γ. Μια νέα ουσία ή μια νέα χρήση που αναφέρεται σε μια ουσία μπορούν να περιληφθούν στο παράρτημα II μόνο αν οι προβλεπόμενες προϋποθέσεις στο Α β) και ε) πληρούνται και αν μπορεί να υποτεθεί, λαμβανομένων υπόψη των διαθεσίμων αποτελεσμάτων, ότι και οι  υπόλοιπες προϋποθέσεις που έχουν αναφερθεί στο Α πληρούνται εξίσου.  3. Τα κριτήρια που επιτρέπουν το χαρακτηρισμό των προσθέτων, που αναφέρονται στην παρούσα οδηγία, ιδίως τα κριτήρια συνθέσεως και καθαρότητος ως και οι φυσικοχημικές και βιολογικές ιδιότητες, δύνανται να καθορισθούν, λαμβανομένων υπόψη των επιστημονικών  και τεχνικών γνώσεων, κατά τη διαδικασία που προβλέπεται στο άρθρο 16α."  Άρθρο 6  Το άρθρο 9 παράγραφος 1 τροποποιείται ως ακολούθως:  1. Στην πρώτη φράση, οι λέξεις "σε παράγοντες αναπτύξεως" (παράρτημα I μέρος ζ)) προστίθενται μετά τις λέξεις "σε βιταμίνες D (παράρτημα I μέρος Α αριθ. 1".  2. Στο σημείο β) οι λέξεις "σε παράγοντες αναπτύξεως" προστίθενται μετά τις λέξεις "σε βιταμίνες D".  3. Το σημείο γ) συμπληρώνεται από την ακόλουθη περίπτωση:  "- για τους παράγοντες αναπτύξεως 1 000 ppm."  Άρθρο 7  Το άρθρο 10 τροποποιείται ως ακολούθως:  1. Στην παράγραφο 1 α), οι λέξεις "και παράγοντες αναπτύξεως" προστίθενται μετά τη λέξη "αντιβιοτικά".  2. Στην παράγραφο 1, το κείμενο του σημείου ζ) αντικαθίσταται από το ακόλουθο κείμενο:  "ζ) αζωτούχες, μη πρωτεϊνικές ουσίες: φύση, καθώς και περιεκτικότητα και σηνθήκες χρήσεως, ως προβλέπονται στα παραρτήματα".  3. Η παράγραφος 1 συμπληρώνεται ως ακολούθως:  "η) συντηρητικά: φύση".  4. Προστίθεται η ακόλουθη παράγραφος:  "2α. Τα Κράτη Μέλη ορίζουν ότι η φύση των προσθέτων τα οποία γίνονται δεκτά, δυνάμει του άρθρου 4 παράγραφος 1 α) και β), πρέπει να αναφέρεται στη συσκευασία ή στην ετικέτα. Δύνανται να ορίζουν ότι πρέπει να αναφέρεται και η περιεκτικότητα."  Άρθρο 8  Στο άρθρο 11 παράγραφος 1 δεύτερο εδάφιο οι λέξεις "του παραρτήματος I" αντικαθίστανται από τις λέξεις "του παραρτήματος I, ή του παραρτήματος II".   Άρθρο 9  Το παράρτημα II τροποποιείται ως ακολούθως:  1. Προστίθεται μία στήλη με τον τίτλο "Διάρκεια αδείας" στην οποία αναφέρεται η ημερομηνία της 30ης Ιουνίου 1976 για κάθε πρόσθετο που μνημονεύεται στο εν λόγω παράρτημα πριν από την 1η Μαΐου 1975.  2. Παρεμβάλλεται ένα μέρος Δ α) με τον τίτλο "Ιχνοστοιχεία" και το οποίο περιλαμβάνει τις ακόλουθες θέσεις:   "" ID="1">1> ID="2">Μολυβδένιο> ID="3">Mo> ID="7">2,5> ID="9">-"> ID="1">2> ID="2">Σελήνιο> ID="3">Se> ID="7">0,5> ID="9">-"> 3. Η ακόλουθη παράγραφος προστίθεται το τμήμα Ε:   "" ID="1">9> ID="2">Σακχαρίνη> ID="3">C7H5O3NS> ID="9">-">  Άρθρο 10  Τα Κράτη Μέλη θέτουν σε ισχύ τις αναγκαίες νομοθετικές, κανονιστικές ή διοικητικές διατάξεις για να συμμορφωθούν:  α) το αργότερο την 1η Ιουλίου 1975, του άρθρου 4 των σημείων 1 και 2, και των άρθρων 5, 6 και 9- β) το αργότερο την 1η Ιουλίου 1976, των λοιπών διατάξεων.   Άρθρο 11  Η παρούσα οδηγία απευθύνεται στα Κράτη Μέλη.  Έγινε στις Βρυξέλλες, στις 28 Απριλίου 1975.  Για το Συμβούλιο Ο Πρόεδρος M. A. CLINTON  (1) ΕΕ αριθ. Α 5 της 8.1.1975, σ. 57.  (2) ΕΕ αριθ. Α 16 της 23.1.1975, σ. 19.  (3) ΕΕ αριθ. Ν 270 της 14.12.1970, σ. 1.  (4) ΕΕ αριθ. Ν 118 της 8.5.1975, σ. 45.  (5) ΕΕ αριθ. Ν 124 της 10.5.1973, σ. 17.


Avis juridique important

|

31987L0053

Οδηγία 87/53/ΕΟΚ του Συμβουλίου της 15ης Δεκεμβρίου 1986 για την τροποποίηση της οδηγίας 83/643/ΕΟΚ για τη διευκόλυνση των διοικητικών διατυπώσεων και των υλικών ελέγχων κατά τη μεταφορά εμπορευμάτων μεταξύ κρατών μελών

Επίσημη Εφημερίδα αριθ. L 024 της 27/01/1987 σ. 0033 - 0035

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 15ης Δεκεμβρίου 1986  για την τροποποίηση της οδηγίας 83/643/ΕΟΚ για τη διευκόλυνση των διοικητικών διατυπώσεων και των υλικών ελέγχων κατά τη μεταφορά εμπορευμάτων μεταξύ κρατών μελών  (87/53/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43, 75, 84 και 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η οδηγία 83/643/ΕΟΚ του Συμβουλίου της 1ης Δεκεμβρίου 1983 για τη διευκόλυνση του ελέγχου και των διοικητικών διατυπώσεων κατά τη μεταφορά εμπορευμάτων μεταξύ των κρατών μελών (4) περιλαμβάνει δέσμη μέτρων για να μειωθεί ο χρόνος αναμονής για τις μεταφορές εμπορευμάτων κατά τη διέλευση των εσωτερικών συνόρων της Κοινότητας·  ότι πρέπει να σημειωθεί σύντομα νέα πρόοδος προκειμένου να διευκολυνθούν ακόμα περισσότερο οι έλεγχοι και οι διατυπώσεις κατά τις συναλλαγές μεταξύ κρατών μελών· ότι οι διατάξεις της παρούσας οδηγίας πρέπει να λαμβάνουν δεόντως υπόψη τους στόχους και τα αποτελέσματα των ενεργειών για την πραγματοποίηση της εσωτερικής αγοράς·  ότι, ιδιαίτερα στο πλαίσιο του συστήματος κοινοτικής διαμετακόμισης, ο επιχειρηματίας μπορεί να αρχίσει τη διαδικασία διαμετακόμισης στο εσωτερικό του κράτους μέλους αναχώρησης ή/και να προβλέψει ότι τα εμπορεύματα θα διατεθούν στην κατανάλωση ή θα τεθούν υπό κάποιο άλλο καθεστώς σε τόπο που βρίσκεται στο εσωτερικό του κράτους μέλους προορισμού, και ότι, κατά συνέπεια, τα κράτη μέλη θα πρέπει να διευκολύνουν την προσφυγή σε απλοποιημένες διαδικασίες, στις κατάλληλες περιστάσεις· ότι θα πρέπει επίσης να καταβάλουν προσπάθειες όσον αφορά τη γεωγραφική κατανομή των τελωνείων, ώστε να λάβουν με τον καλύτερο δυνατό τρόπο υπόψη τις ανάγκες των οικονομικών φορέων·  ότι για να ληφθούν υπόψη τα ιδιαίτερα χαρακτηριστικά των αεροπορικών μεταφορών είναι απαραίτητο να προσαρμοστούν ανάλογα με τις απαιτήσεις της διακίνησης εμπορευμάτων, και προκειμένου να ικανοποιηθούν πραγματικές ανάγκες, οι ώρες λειτουργίας των υπηρεσιών που πραγματοποιούν τους ελέγχους στα αεροδρόμια·  ότι η συνεργασία μεταξύ των υπηρεσιών που πραγματοποιούν ελέγχους και διατυπώσεις και στις δύο πλευρές κάθε μεθοριακού σταθμού θα συνέβαλε στη μείωση του χρόνου αναμονής στα σύνορα·  ότι η βελτίωση των πρακτικών λεπτομερειών της διαδικασίας που ακολουθείται για τα εμπορεύματα και τα παραστατικά που τα συνοδεύουν θα συνέβαλε επίσης στη μείωση του χρόνου αναμονής·  ότι τα πρόσωπα που συμμετέχουν σε συναλλαγή μεταξύ κρατών μελών πρέπει να μπορούν να ενημερώνουν με κάποια διαδικασία τις εθνικές και κοινοτικές αρχές για τα προβλήματα που αντιμετωπίζουν ενδεχομένως κατά τη διέλευση των συνόρων·  ότι ορισμένοι έλεγχοι, και ιδιαίτερα όσοι έχουν σχέση με την εξέταση των απαιτουμένων εγγράφων, θα διευκολύνουν αν οι αρμόδιες αρχές ανέθεταν την πραγματοποίησή τους σε κάποια από τις άλλες αντιπροσωπευόμενες υπηρεσίες·  ότι, για να διευκολύνεται η πληρωμή των ενδεχομένως απαιτουμένων προσώπων κατά τη διεξαγωγή των ελέγχων και των διατυπώσεων, πρέπει να προσφέρεται στους ενδιαφερόμενους η δυνατότητα να χρησιμοποιούν και εγγυημένες ή πιστοποιημένες διεθνείς τραπεζικές επιταγές·  ότι είναι επιθυμητό να μπορούν να παρέχονται από την Επιτροπή ενημερωμένες πληροφορίες για τις συνθήκες λειτουργίας των τελωνείων ελέγχου που βρίσκονται είτε στα σύνορα είτε στο εσωτερικό ενός κράτους μέλους,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η οδηγία 83/643/ΕΟΚ τροποποιείται ως εξής:  1. Στο άρθρο 2, το σημερινό κείμενο θα αποτελέσει την παράγραφο 1 και προστίθενται τα εξής:  «2. Τα κράτη μέλη διευκολύνουν, υπό τις συνθήκες τις οποίες κρίνουν κατάλληλες, στους τόπους αναχώρησης και προορισμού των εμπορευμάτων, την προσφυγή στις απλοποιημένες διαδικασίες, όπως αυτές προβλέπονται από τις κανονιστικές διατάξεις σχετικά με την αποστολή, την κυκλοφορία και τη διάθεση των εμπορευμάτων στην κατανάλωση.  3. Τα κράτη μέλη προσπαθούν να κατανέμουν γεωγραφικά τα τελωνεία, συμπεριλαμβανομένων όσων βρίσκονται στο εσωτερικό της επικράτειάς τους, κατά τρόπο ώστε να λαμβάνονται με τον καλύτερο δυνατό τρόπο υπόψη οι ανάγκες των οικονομικών φορέων.»  2. Το άρθρο 4 αντικαθίσταται από το ακόλουθο κείμενο:  «Άρθρο 4  1. Προκειμένου να αναζητούν τις ενδεδειγμένες λύσεις στα προβλήματα που δημιουργούνται στα κοινά σύνορα, τα κράτη μέλη λαμβάνουν τα αναγκαία μέτρα για να αναπτύξουν τη διμερή συνεργασία μεταξύ των διαφόρων υπηρεσιών που πραγματοποιούν τους ελέγχους και τις διατυπώσεις από τη μια ή από την άλλη πλευρά των συνόρων.  2. Η συνεργασία που αναφέρεται στην παράγραφο 1 αφορά μεταξύ άλλων:  - τη διαρρύθμιση των συνοριακών σταθμών,  - τη μετατροπή των συνοριακών γραφείων σε γραφεία ελέγχου, με διάταξη κατά σειρά ή συνδυασμένη, όπου αυτό είναι δυνατό.  3. Τα κράτη μέλη συνεργάζονται για την εναρμόνιση των ωραρίων λειτουργίας των διαφόρων υπηρεσιών ελέγχου ή διοικητικών διατυπώσεων εκατέρωθεν κάθε συνοριακού σταθμού. Σε περίπτωση δυσχερειών για την επίτευξη εναρμόνισης, παραπέμπουν το θέμα στην Επιτροπή, ώστε να θεωρεί κατάλληλες για την επίλυση των ανωτέρω δυσχερειών.  4. Τα κράτη μέλη προβλέπουν τη δυνατότητα μιας ανεπίσημης συνεννόησης σε τοπικό και, ενδεχομένως, εθνικό επίπεδο μεταξύ των αντιπροσώπων των διαφόρων υπηρεσιών που συμμετέχουν στους ελέγχους και στις διατυπώσεις, των μεταφορέων, των εκτελωνιστών, του βοηθητικού προσωπικού των μεταφορών και των χρηστών.»  3. Το άρθρο 5 αντικαθίσταται από το ακόλουθο κείμενο:  «Άρθρο 5  1. Τα κράτη μέλη μεριμνούν ώστε:  α) εφόσον αυτό δικαιολογείται από τον όγκο των μεταφορών οι συνοριακοί σταθμοί να παραμένουν ανοικτοί, με εξαίρεση τις περιπτώσεις που απαγορεύεται η κυκλοφορία, προκειμένου να καθίσταται δυνατή:  - εικοσιτέσσερις ώρες το εικοστετράωρο η διέλευση των συνόρων και η διεξαγωγή ελέγχων και διατυπώσεων που αφορούν τα εμπορεύματα υπό τελωνειακό καθεστώς διαμετακόμισης και τα μέσα μεταφοράς τους, καθώς και τη διακίνηση οχημάτων χωρίς φορτίο, εκτός περιπτώσεις όπου ο συνοριακός έλεγχος είναι αναγκαίος για την πρόληψη της μετάδοσης ασθενειών,  - η διεξαγωγή άλλων ελέγχων και διατυπώσεων που αφορούν μεταφορικά μέσα και εμπορεύματα που δεν βρίσκονται υπό τελωνειακό καθεστώς διαμετακόμισης από τη Δευτέρα ως την Παρασκευή, τουλάχιστον επί δέκα συνεχείς ώρες και το Σάββατο επί έξι τουλάχιστον συνεχείς ώρες, εκτός αν οι ημέρες αυτές είναι αργίες·  β) όταν πρόκειται για οχήματα και εμπορεύματα που μεταφέρονται αεροπορικώς, τα ωράρια που αναφέρονται στο στοιχείο α) δεύτερη περίπτωση να προσαρμόζονται έτσι ώστε να καλύπτουν τις πραγματικές ανάγκες και, κατά συνέπεια, να μπορούν να κατατέμνονται ανάλογα με τη ροή των μεταφορών·  γ) οι μεταφορτώσεις που οι υπηρεσίες των τελωνείων, βάσει των ισχυουσών κανονιστικών διατάξεων, επιτρέπουν να πραγματοποιούνται χωρίς άμεση τελωνειακή επιτήρηση, να μπορούν να εκτελούνται καθ' οιονδήποτε χρόνο, έτσι ώστε να καλύπτονται οι πραγματικές ανάγκες.  2. Εάν οι κτηνιατρικές υπηρεσίες αντιμετωπίζουν δυσκολίες, γενικά, να τηρήσουν τα χρονικά περιθώρια που προβλέπονται στην παράγραφο 1 στοιχείο α) δεύτερη περίπτωση, και στοιχείο β) τα κράτη μέλη φροντίζουν να παρευρίσκεται ειδικός κτηνίατρος κατά τη διέλευση των συνόρων τις ώρες αυτές, εφόσον ο μεταφορέας δώσει τη σχετική προειδοποίηση τουλάχιστον προ δώδεκα ωρών· η προειδοποίηση αυτή είναι ωστόσο δυνατό να αυξηθεί σε δεκαοκτώ ώρες, προκειμένου για μεταφορές ζώντων ζώων.  3. Εάν περισσότεροι του ενός συνοριακοί σταθμοί βρίσκονται στην ίδια λιμενική ή αερολιμενική ζώνη, τα κράτη μέλη μπορούν να προβλέψουν παρεκκλίσεις από την παράγραφο 1, εφόσον όμως οι λοιποί συνοριακοί σταθμοί της ζώνης αυτής μπορούν πράγματι να εκπληρώσουν τις τελωνειακές διατυπώσεις για τα εμπορεύματα και οχήματα αυτά σύμφωνα με τις διατάξεις της παραγράφου 1.  4. Για τους συνοριακούς σταθμούς και τις τελωνειακές υπηρεσίες που αναφέρονται στην παράγραφο 1, και υπό τους όρους που καθορίζουν τα κράτη μέλη, οι αρμόδιες αρχές του επιτρέπουν σε εξαιρετικές περιπτώσεις τη διεξαγωγή ελέγχων και διατυπώσεων και εκτός των ωρών εργασίας, ύστερα από ειδική και αιτιολογημένη αίτηση υποβαλλόμενη κατά τις ώρες εργασίας και ενδεχομένως έναντι αμοιβής για τις προσφερόμενες υπηρεσίες.» 4. Το άρθρο 6 αντικαθίσταται από το ακόλουθο κείμενο:  «Άρθρο 6  Τα κράτη μέλη λαμβάνουν τα απαραίτητα μέτρα προκειμένου να εξασφαλίζουν ότι ο χρόνος αναμονής για τη διεξαγωγή των διαφόρων ελέγχων και διατυπώσεων δεν υπερβαίνει τα χρονικά όρια που είναι αναγκαία για τη σωστή τους εκτέλεση. Προς το σκοπό αυτό, τα κράτη μέλη οργανώνουν τα ωράρια λειτουργίας των υπηρεσιών που πραγματοποιούν τους ελέγχους και τις διατυπώσεις, το διαθέσιμο προσωπικό των υπηρεσιών αυτών, καθώς και τις πρακτικές λεπτομέρειες σχετικά με τη διαδικασία που ακολουθείται για τα εμπορεύματα και τα παραστατικά κατά την πραγματοποίηση των ελέγχων και των διατυπώσεων, κατά τρόπο ώστε να μειώνεται στο ελάχιστο ο χρόνος αναμονής κατά τη ροή της κυκλοφορίας.»  5. Το άρθρο 7 αντικαθίσταται από το ακόλουθο κείμενο:  «Άρθρο 7  Τα κράτη μέλη καταβάλλουν προσπάθειες να δημιουργήσουν στους συνοριακούς σταθμούς, όπου αυτό είναι τεχνικά εφικτό και δικαιολογείται από τον όγκο της κυκλοφορίας, οδούς ταχείας κυκλοφορίας αποκλειστικά για τα εμπορεύματα που έχουν τεθεί υπό τελωνειακό καθεστώς διαμετακόμισης, για τα μέσα μεταφοράς τους, καθώς και για τα οχήματα που κυκλοφορούν χωρίς φορτίο.»  6. Το άρθρο 8 αντικαθίσταται από το ακόλουθο κείμενο:  «Άρθρο 8  1. Τα κράτη μέλη και η Επιτροπή παρέχουν τη δυνατότητα στα πρόσωπα που συμμετέχουν σε συναλλαγή μεταξύ κρατών μελών να ενημερώνουν γρήγορα τις αρμόδιες εθνικές και κοινοτικές αρχές για τα τυχόν προβλήματα που αντιμετωπίζουν κατά τη διέλευση των συνόρων. Οι αρχές αυτές εξετάζουν τα εν λόγω προβλήματα και, αν αυτά δεν επιλυθούν, η Επιτροπή προτείνει λύσεις στα ενδιαφερόμενα κράτη μέλη.  2. Προκειμένου να επιλύσει δυσκολίες σχετικά με θέματα ελέγχων ή διατυπώσεων κατά την έννοια της παρούσας οδηγίας, ένα κράτος μέλος μπορεί να ζητήσει διαβουλεύσεις με άλλο κράτος μέλος. Εάν οι διαβουλεύσεις αυτές δεν επαρκούν για την επίλυση των εν λόγω δυσκολιών, το κράτος μέλος μπορεί να ενημερώσει την Επιτροπή ώστε αυτή να προτείνει τις λύσεις που θεωρεί κατάλληλες για την επίλυση των δυσκολιών αυτών.»  7. Τα ακόλουθα άρθρα προστίθενται στην οδηγία:  «Άρθρο 6α  Τα κράτη μέλη λαμβάνουν, κατά το δυνατόν, τα κατάλληλα μέτρα ώστε, με ρητή εξουσιοδότηση των αρμόδιων αρχών και για λογαριασμό των αρχών αυτών, μία από τις άλλες αντιπροσωπευόμενες υπηρεσίες, και κατά προτίμηση το τελωνείο, να μπορεί να διεκπεραιώνει ορισμένα καθήκοντα αρμοδιότητας των υπηρεσιών αυτών, και ειδικότερα ελέγχους των απαιτουμένων εγγράφων, της ισχύος και αυθεντικότητάς τους και συνοπτικό έλεγχο της ταυτότητας των εμπορευμάτων που δηλούνται σ' αυτά. Στην περίπτωση αυτή, οι οικείες αρχές παρέχουν τα μέσα που δηλούνται σ' αυτά. Στην περίπτωση αυτή, οι οικείες αρχές παρέχουν τα μέσα που απαιτούνται για την εκπλήρωση αυτών των καθηκόντων.»  «Άρθρο 7α  Τα κράτη μέλη μεριμνούν ώστε τα ποσά που τυχόν απαιτούνται κατά τη διεκπεραίωση των ελέγχων και διατυπώσεων στις συναλλαγές μεταξύ κρατών μελών να μπορούν να καταβάλλονται επίσης υπό μορφή εγγυημένων ή πιστοποιημένων διεθνών τραπεζικών επιταγών οι οποίες έχουν εκδοθεί στο νόμισμα του κράτους μέλους στο οποίο είναι απαιτητή η οφειλή.»  «Άρθρο 8α  Τα κράτη μέλη παρέχουν σε εύθετο χρόνο στην Επιτροπή ενημερωμένες πληροφορίες σχετικά με τους σταθμούς ελέγχου.»  Άρθρο 2  1. Μετά από διαβουλεύσεις με την Επιτροπή των Ευρωπαϊκών Κοινοτήτων, τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία, το αργότερο την 1η Ιουλίου 1987.  2. Κάθε κράτος μέλος ανακοινώνει στην Επιτροπή των Ευρωπαϊκών Κοινοτήτων το κείμενο των διατάξεων που θεσπίζει για την εφαρμογή της παρούσας οδηγίας.  Άρθρο 3  Η παρούσα οδηγία απευθύνεται στα κράτη μέλη.  Βρυξέλλες, 15 Δεκεμβρίου 1986.  Για το Συμβούλιο  Ο Πρόεδρος  J. MOORE  (1) ΕΕ αριθ. C 237 της 18. 9. 1985, σ. 3.  (2) ΕΕ αριθ. C 352 της 31. 12. 1985, σ. 291.  (3) ΕΕ αριθ. C 101 της 28. 4. 1986, σ. 5.  (4) ΕΕ αριθ. L 359 της 22. 12. 1983, σ. 8.


Avis juridique important

|

31974L0151

Οδηγία 74/151/ΕΟΚ του Συμβουλίου της 4ης Μαρτίου 1974 περί προσεγγίσεως των νομοθεσιών των κρατών μελών των αναφερομένων σε ορισμένα στοιχεία και χαρακτηριστικά των γεωργικών ή δασικών ελκυστήρων

Επίσημη Εφημερίδα αριθ. L 084 της 28/03/1974 σ. 0025 - 0032 Φινλανδική ειδική έκδοση: Κεφάλαιο 13 τόμος 3 σ. 0242  Ελληνική ειδική έκδοση: Κεφάλαιο 13 τόμος 2 σ. 0209  Σουηδική ειδική έκδοση: Κεφάλαιο 13 τόμος 3 σ. 0242  Ισπανική ειδική έκδοση: Κεφάλαιο 13 τόμος 3 σ. 0198  Πορτογαλική ειδική έκδοση : Κεφάλαιο 13 τόμος 3 σ. 0198

ΟΔΗΓΙΑ ΤΟΥ ΣΥΜΒΟΥΛΙΟΥ της 4ης Μαρτίου 1974 περί προσεγγίσεως των νομοθεσιών των Κρατών μελών των αναφερομένων σε ορισμένα στοιχεία και χαρακτηριστικά των γεωργικών ή δασικών ελκυστήρων με τροχούςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,  την πρόταση της Επιτροπής,  τη γνώμη της Συνελεύσεως(1),  τη γνώμη της Οικονομικής και Κοινωνικής Επιτροπής(2),  Εκτιμώντας:  ότι οι τεχνικές προδιαγραφές των εθνικών νομοθεσιών τις οποίες πρέπει να πληρούν οι ελκυστήρες αναφέρονται μεταξύ άλλων στο μέγιστο επιτρεπόμενο βάρος μετά φορτίου, στη θέση και στην τοποθέτηση των οπισθίων πινακίδων κυκλοφορίας, στις δεξαμενές υγρού  καυσίμου, στις χρησιμοποιούμενες μάζες ως έρμα, στο ηχητικό όργανο, στο αποδεκτό ηχητικό επίπεδο και στο σύστημα εξατμίσεως (σιγαστήρες)- ότι οι εν λόγω προδιαγραφές διαφέρουν από το ένα Κράτος μέλος στο άλλο, και ως εκ τούτου είναι ανάγκη όπως οι αυτές προδιαγραφές θεσπισθούν από όλα τα Κράτη μέλη είτε συμπληρωματικά είτε σε αντικατάσταση των ισχυουσών ρυθμίσεών τους, ιδίως για να  καταστεί δυνατή η εφαρμογή για κάθε τύπο ελκυστήρα της διαδικασίας εγκρίσεως ΕΟΚ η οποία ρυθμίζεται από την οδηγία του Συμβουλίου της 4ης Μαρτίου 1974 περί της προσεγγίσεως των νομοθεσιών των Κρατών μελών των αναφερομένων στην έγκριση των γεωργικών ή  δασικών ελκυστήρων με τροχούς(3),  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  1. Ως "γεωργικός ή δασικός ελκυστήρας", όσον αφορά την παρούσα οδηγία, νοείται κάθε όχημα με κινητήρα, με τροχούς ή ερπύστριες, έχον τουλάχιστον δύο άξονες, του οποίου η λειτουργία έγκειται στην ισχύ έλξεώς του και το οποίο είναι ειδικά  σχεδιασμένο για να έλκει, ωθεί, φέρει ή θέτει σε κίνηση ορισμένα εργαλεία, μηχανές ή ρυμουλκούμενα προοριζόμενα για χρήση στη γεωργική ή δασική εκμετάλλευση. Είναι δυνατόν να ρυθμισθεί για να μεταφέρει φορτίο και συνοδούς.  2. Η παρούσα οδηγία δεν έχει εφαρμογή ειμή μόνο επί των ελκυστήρων των καθοριζομένων στην παράγραφο 1 και φερόντων ελαστικά, δύο άξονες και μία εκ κατασκευής μεγίστη ταχύτητα από 6 έως 25 χμ/ω.   Άρθρο 2  Τα Κράτη μέλη δεν δύνανται να αρνηθούν την έγκριση ΕΟΚ ούτε την έγκριση από εθνικής πλευράς ενός ελκυστήρα για λόγους οι οποίοι αναφέρονται:  - στο μέγιστο επιτρεπόμενο βάρος με φορτίο,  - στη θέση και τοποθέτηση των οπισθίων πινακίδων κυκλοφορίας,  - στις δεξαμενές υγρού καυσίμου,  - στο χρησιμοποιούμενο έρμα,  - στο ηχητικό όργανο,  - στο αποδεκτό ηχητικό επίπεδο και στο σύστημα εξατμίσεως,  αν τα ανωτέρω πληρούν τις αναφερόμενες στα αντίστοιχα παραρτήματα προδιαγραφές.   Άρθρο 3  Τα Κράτη μέλη δεν δύνανται να αρνηθούν την καταχώρηση στα μητρώα, να απαγορεύσουν την πώληση, την έναρξη κυκλοφορίας ή τη χρήση των ελκυστήρων για λόγους οι οποίοι αναφέρονται στα στοιχεία ή στα χαρακτηριστικά τα οποία προβλέπονται στο άρθρο 2,  αν αυτά πληρούν τις προδιαγραφές τις αναφερόμενες στα παραρτήματα.   Άρθρο 4  Οι αναγκαίες τροποποιήσεις προς προσαρμογή των προδιαγραφών των παραρτημάτων στην τεχνολογική πρόοδο, εκτός αυτών που αναφέρονται στα σημεία I.1 και I.4.1.2. του παραρτήματος IV, εκδίδονται σύμφωνα με τη διαδικασία την προβλεπόμενη στο άρθρο 13  της οδηγίας του Συμβουλίου περί εγκρίσεως των γεωργικών ή δασικών ελκυστήρων με τροχούς.   Άρθρο 5  1. Τα Κράτη μέλη θέτουν σε ισχύ τις αναγκαίες διατάξεις για να συμμορφωθούν με την παρούσα οδηγία εντός προθεσμίας δεκαοκτώ μηνών από της κοινοποιήσεώς της και ενημερώνουν αμέσως επ' αυτών την Επιτροπή.  2. Τα Κράτη μέλη μεριμνούν για την ανακοίνωση στην Επιτροπή του κειμένου των ουσιωδών διατάξεων του εσωτερικού δικαίου το οποίο θεσπίζουν στον τομέα που διέπεται από την παρούσα οδηγία.   Άρθρο 6  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 4 Μαρτίου 1974.  Για το Συμβούλιο Ο Πρόεδρος W. SCHEEL  (1) ΕΕ αριθ. 28 της 17. 2. 1967, σ. 462/67.  (2) ΕΕ αριθ. 42 της 7. 3. 1967, σ. 620/67.  (3) ΕΕ αριθ. Ν 84 της 28. 3. 1974, σ. 10.      ΠΑΡΑΡΤΗΜΑ I   ΜΕΓΙΣΤΟ ΕΠΙΤΡΕΠΟΜΕΝΟ ΒΑΡΟΣ ΜΕ ΦΟΡΤΙΟ  1. Το μέγιστο τεχνικώς αποδεκτό βάρος με φορτίο το υποδεικνυόμενο από τον κατασκευαστή θεσπίζεται ως μέγιστο επιτρεπόμενο βάρος με φορτίο υπό της αρμοδίας διοικήσεως υπό την επιφύλαξη:  1.1. ότι είναι ικανοποιητικοί οι πραγματοποιούμενοι υπό της διοικήσεως έλεγχοι, ιδίως σ' ό,τι αφορά το σύστημα πεδήσεως και το σύστημα διευθύνσεως- 1.2. ότι το μέγιστο βάρος με φορτίο δεν υπερβαίνει τους 14 τόνους και το μέγιστο βάρος σε καθέναν από τους άξονες τους 10 τόννους.  2. Οποιαδήποτε και αν είναι η κατάσταση φορτώσεως του ελκυστήρα, το μεταδιδόμενο φορτίο επί του οδοστρώματος υπό των τροχών του εμπροσθίου άξονα του ελκυστήρα δεν πρέπει να είναι κατώτερο του 20% του βάρους του ελκυστήρα χωρίς φορτίο.       ΠΑΡΑΡΤΗΜΑ II  1. ΣΧΗΜΑ ΚΑΙ ΔΙΑΣΤΑΣΕΙΣ ΤΩΝ ΘΕΣΕΩΝ ΤΩΝ ΟΠΙΣΘΙΩΝ ΠΙΝΑΚΙΔΩΝ ΚΥΚΛΟΦΟΡΙΑΣ Οι εν λόγω θέσεις περιλαμβάνουν μία επίπεδη ορθογώνια επιφάνεια ή κατά προσέγγιση επίπεδη που έχει τουλάχιστον τις κατωτέρω διαστάσεις:  - μήκος 240 μμ,  - ύψος 165 μμ.  2. ΚΑΤΑΣΤΑΣΗ ΤΩΝ ΘΕΣΕΩΝ ΚΑΙ ΤΟΠΟΘΕΤΗΣΗ ΤΩΝ ΠΙΝΑΚΙΔΩΝ Οι θέσεις είναι τέτοιες ώστε μετά τη σωστή τοποθέτηση οι πινακίδες να παρουσιάζουν τα ακόλουθα χαρακτηριστικά:  2.1. Θέση της πινακίδας κατά το πλάτος Το μέσο της πινακίδας δεν δύναται να ευρίσκεται δεξιότερα από το επίπεδο συμμετρίας του ελκυστήρα στα Κράτη μέλη στα οποία η κυκλοφορία διεξάγεται δεξιά, και αριστερότερα του επιπέδου συμμετρίας του ελκυστήρα στα Κράτη μέλη στα οποία η κυκλοφορία  διεξάγεται αριστερά.  Στις χώρες στις οποίες η κυκλοφορία διεξάγεται δεξιά, το αριστερό πλάγιο άκρο της πινακίδας δεν δύναται να ευρίσκεται αριστερότερα του κατακορύφου επιπέδου του παραλλήλου προς το επίπεδο συμμετρίας του ελκυστήρα και το οποίο εφάπτεται στο σημείο όπου η  εγκαρσία τομή του ελκυστήρα, κατά πλάτος, απ' άκρο σ' άκρο, παρουσιάζει τη μεγαλύτερή της διάσταση.  Στις χώρες που η κυκλοφορία διεξάγεται αριστερά, το δεξιό πλάγιο άκρο της πινακίδας δεν δύναται να ευρίσκεται δεξιότερα του κατακορύφου επιπέδου του παράλληλου προς το επίπεδο συμμετρίας του ελκυστήρα και το οποίο εφάπτεται στο σημείο όπου η εγκαρσία  τομή του ελκυστήρα, κατά πλάτος, απ' άκρο σ' άκρο, παρουσιάζει τη μεγαλύτερη διάσταση.  2.2. Θέση της πινακίδας σε σχέση προς το διάμηκες επίπεδο συμμετρίας του ελκυστήρα Η πινακίδα είναι κάθετη ή σχεδόν κάθετη προς το επίπεδο συμμετρίας του ελκυστήρα.  2.3. Θέση της πινακίδας σε σχέση προς την κατακόρυφο Η πινακίδα είναι κατακόρυφος με επιτρεπόμενη ανοχή κλίσεως 5o. Εντούτοις, κατά το μέτρο που το σχήμα του ελκυστήρα το απαιτεί, δύναται να είναι κεκλιμένη σε σχέση προς την κατακόρυφο, κατά:  2.3.1. μία γωνία μη υπερβαίνουσα τις 30o, όταν η φέρουσα τον αριθμό κυκλοφορίας όψη είναι εστραμμένη προς τα άνω και υπό την προϋπόθεση ότι το ύψος του ανωτέρου άκρου της πινακίδας σε σχέση προς το έδαφος δεν υπερβαίνει το 1,20 μ- 2.3.2. μία γωνία μη υπερβαίνουσα τις 15o, όταν η φέρουσα τον αριθμό κυκλοφορίας όψη είναι εστραμμένη προς τα κάτω και υπό την προϋπόθεση ότι το ύψος του ανωτέρου άκρου της πινακίδας σε σχέση προς το έδαφος υπερβαίνει το 1,20 μ.  2.4. Ύψος της πινακίδας σε σχέση προς το έδαφος Το ύψος του κατωτέρου άκρου της πινακίδας σε σχέση προς το έδαφος δεν είναι μικρότερο των 0,30 μ, το ύψος του ανωτέρου άκρου της πινακίδας σε σχέση προς το έδαφος δεν είναι μεγαλύτερο του 1,20 μ. Εντούτοις, όταν υπάρχει πρακτική αδυναμία να τηρηθεί η  τελευταία αυτή διάταξη, το ύψος δύναται να υπερβεί το 1,20 μ, αλλά τότε πρέπει να είναι πλησίον του ορίου αυτού τόσον όσο τα χαρακτηριστικά κατασκευής του ελκυστήρα το επιτρέπουν και εν πάση περιπτώσει να μην υπερβαίνει τα 2,5 μ.  2.5. Προσδιορισμός του ύψους της πινακίδας σε σχέση προς το έδαφος Τα ύψη που αναφέρονται στα σημεία 2.3 και 2.4 μετρώνται με τον ελκυστήρα χωρίς φορτίο.       ΠΑΡΑΡΤΗΜΑ III   ΔΕΞΑΜΕΝΕΣ ΥΓΡΟΥ ΚΑΥΣΙΜΟΥ  1. Οι δεξαμενές καυσίμου πρέπει να είναι κατασκευασμένες κατά τέτοιον τρόπο ώστε να ανθίστανται στη διάβρωση. Πρέπει να πληρούν τις δοκιμές στεγανότητος οι οποίες πραγματοποιούνται από τον κατασκευαστή σε πίεση ίση προς το  διπλάσιο της πιέσεως λειτουργίας και εν πάση περιπτώσει ίση τουλάχιστον με 1,3 bar. Κάθε πιθανή υπερπίεση ή κάθε πίεση υπερβαίνουσα την πίεση λειτουργίας πρέπει να ισοσταθμίζεται αυτόματα δια καταλλήλων διατάξεων (οπές, βαλβίδες ασφαλείας κλπ.). Οι οπές  αερισμού πρέπει να έχουν σχεδιασθεί κατά τρόπον ώστε να προλαμβάνουν κάθε κίνδυνο αναφλέξεως. Το καύσιμο δεν πρέπει να δύναται να εκρέει από το πώμα της δεξαμενής ή από διατάξεις οι οποίες προβλέπονται για την ισοστάθμιση της υπερπιέσεως ακόμη και στην  περίπτωση πλήρους ανατροπής της δεξαμενής- η πτώση σταγόνων είναι επιτρεπτή.  2. Οι δεξαμενές καυσίμου πρέπει να εγκαθίστανται κατά τρόπον ώστε να προφυλάσσονται από τις συνέπειες μιας κατά μέτωπο συγκρούσεως ή μιας συγκρούσεως η οποία θα συμβεί στο οπίσθιο τμήμα του ελκυστήρα. Πρέπει να αποφεύγεται η τοποθέτηση πλησίον των  δεξαμενών, προεξοχών, αιχμηρών άκρων κλπ.       ΠΑΡΑΡΤΗΜΑ IV   ΕΡΜΑ  Αν ο ελκυστήρας πρέπει να είναι εφοδιασμένος με έρμα για να πληροί τις άλλες προδιαγραφές τις προβλεπόμενες για την έγκριση ΕΟΚ, το έρμα αυτό πρέπει να χορηγείται από τον κατασκευαστή του ελκυστήρα, να είναι μεταλλικό και με πρόβλεψη τοποθετήσεως,  να φέρει το σήμα κατασκευής ως επίσης και την ένδειξη του κατά προσέγγιση βάρους του σε χγρ.       ΠΑΡΑΡΤΗΜΑ V   ΗΧΗΤΙΚΟ ΟΡΓΑΝΟ  1. Το ηχητικό όργανο πρέπει να φέρει το σήμα επικυρώσεως ΕΟΚ, το οποίο προβλέπεται από την οδηγία του Συμβουλίου της 27ης Ιουλίου 1970 περί προσεγγίσεως των νομοθεσιών των Κρατών μελών των αναφερομένων στο ηχητικό όργανο των οχημάτων με  κινητήρα(1).  2. Χαρακτηριστικά του τοποθετημένου επί του ελκυστήρα ηχητικού οργάνου 2.1. Ακουστικές δοκιμές Κατά την έγκριση ενός τύπου ελκυστήρα, ο έλεγχος των χαρακτηριστικών του ηχητικού οργάνου του τοποθετημένου επί αυτού του τύπου ελκυστήρα πραγματοποιείται ως ακολούθως:  2.1.1. Η τιμή του επιπέδου ακουστικής πιέσεως του τοποθετημένου επί του ελκυστήρα οργάνου μετρείται σε απόσταση 7 μ έμπροσθεν του ελκυστήρα, τούτου ευρισκομένου σε ανοικτό χώρο, επί εδάφους όσο το δυνατόν λείου και έχοντος τον κινητήρα του σβηστό. Η  πραγματική τάση είναι η οριζομένη στο σημείο 1.2.1. του παραρτήματος I της αναφερομένης στο σημείο I οδηγίας.  2.1.2. Οι μετρήσεις πραγματοποιούνται επί της καμπύλης ισοσταθμίσεως A των προτύπων κανονισμών CEI (Διεθνής Ηλεκτροτεχνική Επιτροπή).  2.1.3. Το μέγιστο του επιπέδου ακουστικής πιέσεως αναζητείται εντός ενός τομέως περιλαμβανομένου μεταξύ 0,5 μ και 1,5 μ υπεράνω του εδάφους.  2.1.4. Το ευρισκόμενο μέγιστο πρέπει να είναι μεγαλύτερο ή ίσο προς 93 dB (A).    (1) ΕΕ αριθ. Ν 176 της 10. 8. 1970, σ. 12.       ΠΑΡΑΡΤΗΜΑ VI  I. ΑΠΟΔΕΚΤΑ ΗΧΗΤΙΚΑ ΕΠΙΠΕΔΑ I.1. Όρια Το ηχητικό επίπεδο των αναφερομένων ελκυστήρων στο άρθρο 1 της παρούσης οδηγίας, μετρούμενο υπό συνθήκες οι οποίες προβλέπονται υπό του παρόντος παραρτήματος, δεν πρέπει να υπερβαίνει τα ακόλουθα όρια:  89 dB (A) για τους ελκυστήρες άνευ φορτίου, βάρους μεγαλύτερου 1,5 τόννου- 85 dB (A) για τους ελκυστήρες άνευ φορτίου, βάρους μικρότερου ή ίσου του 1,5 τόννου.  1.2. Συσκευές μετρήσεως Οι μετρήσεις του θορύβου που προκαλείται υπό των ελκυστήρων πραγματοποιούνται δι ενός ηχομέτρου συμφώνου με τον τύπο τον περιγραφόμενο στη δημοσίευση αριθ. 179, πρώτη έκδοση του έτους 1965, της Διεθνούς ήλεκτροτεχνικής Επιτροπής.  1.3. Συνθήκες μετρήσεως Οι μετρήσεις πραγματοποιούνται με τον ελκυστήρα κενό, σε περιοχή ανοικτή και ικανοποιητικά αθόρυβη (θόρυβος περιβάλλοντος και θόρυβος ανέμου μικρότερος τουλάχιστον κατά 10 dB (A) του προς μέτρηση θορύβου).  Η εν λόγω περιοχή δύναται να δημιουργηθεί, παραδείγματος χάρη, από έναν ανοικτό χώρο ακτίνος 50 μ του οποίου το κεντρικό τμήμα πρέπει να είναι πρακτικά οριζόντιο τουλάχιστον σε ακτίνα 20 μ και να είναι επιστρωμένο με σκυρόδεμα, άσφαλτο ή παρόμοιο υλικό,  και δεν πρέπει να επικαλύπτεται με φρέσκο χιόνι, υψηλή χλόη, συνθετικό έδαφος ή στάχτη.  Η επίστρωση του διαδρόμου κλίσεως πρέπει να είναι τέτοιας φύσεως ώστε τα ελαστικά να μην προκαλούν υπερβολικό θόρυβο. Η προϋπόθεση αυτή δεν εσχύει παρά μόνο για τη μέτρηση του θορύβου των ελκυστήρων εν κινήσει.  Οι μετρήσεις γίνονται με αίθριο καιρό και ασθενή άνεμο. Κανείς εκτός του παρατηρητή ο οποίος πραγματοποιεί την ανάγνωση της συσκευής, δεν πρέπει να ευρίσκεται πλησίον του ελκυστήρα ή του μικροφώνου, διότι η παρουσία θεατών δύναται να επηρεάσει αισθητά  τις ενδείξεις της συσκευής, αν οι θεατές ευρίσκονται πλησίον του ελκυστήρα ή του μικροφώνου. Κάθε ένδειξη εμφανιζόμενη ως μη έχουσα σχέση με τα χαρακτηριστικά του γενικού ηχητικού επιπέδου δεν λαμβάνεται υπόψη στην ανάγνωση.  1.4. Μέθοδος μετρήσεως 1.4.1. Μέτρηση του θορύβου των ελκυστήρων εν κινήσει (για την έγκριση).  Δύο μετρήσεις πραγματοποιούνται τουλάχιστον σε κάθε πλευρά του ελκυστήρα. Είναι δυνατό να πραγματοποιηθούν προκαταρκτικές μετρήσεις ρυθμίσεως κατά την κάθετο ΡΡ επί του άξονος αυτού (εικόνα 1).  Το μικρόφωνο τοποθετείται σε ύψος 1,2 μ από το έδαφος και σε απόσταση 7,5 μ από τον άξονα κινήσεως CC του ελκυστήρα που μετρείται κατά την κάθετο ΡΡ επί του άξονος αυτού (εικόνα 1).  Δύο γραμμές ΑΑ και ΒΒ παράλληλες προς τη γραμμή ΡΡ και ευρισκόμενες αντιστοίχως σε απόσταση 10 μ έμπροσθεν της γραμμής αυτής χαράσσονται επί του διαδρόμου δοκιμής. Ο ελκυστήρας οδηγείται με σταθερή ταχύτητα, υπό τις εν συνεχεία αναφερόμενες ειδικές  συνθήκες, μέχρι τη γραμμή ΑΑ. Κατά τη στιγμή αυτή το διάφραγμα εισαγωγής (πεταλούδα γκαζιού) ανοίγει μέχρι τέρματος όσο το δυνατό ταχύτερο. Το διάφραγμα διατηρείται ανοικτό στη θέση αυτή μέχρις ότου το όπίσθιο του ελκυστήρα (1)υπερβεί τη γραμμή ΒΒ, εν  συνεχεία κλείνει το ταχύτερο δυνατόν.  Η μεγίστη λαμβανομένη ένταση συνιστά το αποτέλεσμα της μετρήσεως.  1.4.1.1. Η θεωρουμένη ταχύτητα θα είναι ίση προς τα τρία τέταρτα της μεγίστης πραγματοποιουμένης ταχύτητος δια του υψηλότερου λόγου στροφών που χρησιμοποιείται για τη μετακίνηση επί οδοστρώματος.  I.4.1.2. Ερμηνεία των αποτελεσμάτων I.4.1.2.1. Για να ληφθούν υπόψη τα πιθανά σφάλματα των συσκευών μετρήσεως, το αποτέλεσμα κάθε μετρήσεως είναι η υποδεικνυομένη στη συσκευή τιμή, μειωμένη κατά 1 dB (A).  I.4.1.2.2. Οι μετρήσεις ισχύουν εφόσον η διαφορά δύο διαδοχικών μετρήσεων από την ίδια πλευρά του ελκυστήρα δεν υπερβαίνει τα 2 dB (A).  I.4.1.2.3. Η τελικώς λαμβανομένη τιμή είναι το πλέον υψηλό αποτέλεσμα των μετρήσεων. Στην περίπτωση όπου η τιμή αυτή είναι μεγαλύτερη κατά 1 dB (A) από το μέγιστο αποδεκτό επίπεδο για την κατηγορία στην οποία ανήκει ο δοκιμαζόμενος ελκυστήρας, ούτος  υποβάλλεται σε μία δεύτερη σειρά δύο μετρήσεων. Τρία εκ των τεσσάρων τοιουτοτρόπως ληφθέντων αποτελεσμάτων πρέπει να κείνται εντός των προδιαγραφέντων ορίων.  Θέσεις για τη δοκιμή των ελκυστήρων εν κινήσει  I.4.2. Μέτρηση του θορύβου των ελκυστήρων εν στάσει (όχι για την έγκριση).  I.4.2.1. Θέση του ηχομέτρου.  Το σημείο της μετρήσεως είναι το σημείο το υποδεικνυόμενο στην εικόνα 2, το οποίο ευρίσκεται σε απόσταση 7 μ από την πλησιέστερη επιφάνεια του ελκυστήρα.  Το μικρόφωνο τοποθετείται 1,2 μ υπεράνω του επιπέδου του εδάφους.  I.4.2.2. Αριθμός μετρήσεων Διενεργούνται τουλάχιστον δύο μετρήσεις.  I.4.2.3. Συνθήκες δοκιμής του ελκυστήρα Ο κινητήρας ενός ελκυστήρα χωρίς ρυθμιστή ταχύτητος τίθεται σε κατάσταση λειτουργίας η οποία δίνει έναν αριθμό στροφών ισοδύναμο με τα τρία τέταρτα του αριθμού των στροφών/λεπτό, ο οποίος, κατά τον κατασκευαστή, αντιστοιχεί στη μεγίστη ισχύ του  κινητήρα. Ο αριθμός των στροφών/λεπτό του κινητήρα μετρείται με τη βοήθεια ενός ανεξαρτήτου οργάνου, παραδείγματος χάρη ενός κυλινδροφόρου πάγκου και ενός ταχυμέτρου. Αν ο κινητήρας είναι εφοδιασμένος με ρυθμιστή ταχύτητος ο οποίος εμποδίζει τον  κινητήρα να υπερβεί τον αριθμό στροφών που αντιστοιχούν στη μεγίστη ισχύ του, τον θέτουμε σε κίνηση με τη μεγίστη επιτρεπομένη από το ρυθμιστή ταχύτητα.  Ο κινητήρας τίθεται στην κανονική θερμοκασία λειτουργίας του πριν υποβληθεί στις μετρήσεις.  I.4.2.4. Ερμηνεία των αποτελεσμάτων Όλες εν γένει οι αναγνώσεις του ηχητικού επιπέδου σημειώνονται στο πρακτικό.  Σημειώνεται επίσης, ενδεχομένως, ο τρόπος εκτιμήσεως της ισχύος του κινητήρα. Πρέπει επίσης να σημειώνεται η κατάσταση φορτώσεως του ελκυστήρα.  Οι μετρήσεις ισχύουν εφόσον η διαφορά μεταξύ δύο διαδοχικών μετρήσεων από την ίδια πλευρά του ελκυστήρα δεν υπερβαίνει τα 2 dB (A).  Ως αποτέλεσμα των μετρήσεων θεωρείται η υψηλότερη τιμή.  Θέσεις κατά τη δοκιμή των εν στάσει ελκυστήρων  II. ΜΗΧΑΝΙΣΜΟΣ ΕΞΑΤΜΙΣΕΩΣ (ΣΙΓΑΣΤΗΡΕΣ) II.1. Εφόσον ο ελκυστήρας είναι εφοδιασμένος με μηχανισμούς προοριζόμενους για τη μείωση του θορύβου της εξατμίσεως (σιγαστήρες), ακολουθούνται οι προδιαγραφές του παρόντος σημείου II. Εφόσον ο σωλήνας αναρροφήσεως του κινητήρα είναι εφοδιασμένος με  φίλτρο αέρος, απαραίτητο για νας εξασφαλισθεί η τήρηση του αποδεκτού ηχητικού επιπέδου, το φίλτρο αυτό θεωρείται ότι αποτελεί τμήμα του σιγαστήρα και οι προδιαγραφές του παρόντος σημείου II εφαρμόζονται επίσης για το φίλτρο αυτό.  II.2. Το σχήμα του μηχανισμού εξατμίσεως πρέπει να επισυνάπτεται στο δελτίο εγκρίσεως του ελκυστήρα.  II.3. Ο σιγαστήρας πρέπει να είναι σημειωμένος με το σήμα και τον τύπο ευκρινώς αναγνώσιμα και ανεξίτηλα.  II.4. Τα ινώδη αποροφητικά υλικά χρησιμοποιούνται στην κατασκευή των σιγαστήρων μόνον εφόσον πληρούνται οι ακόλουθοι όροι:  II.4.1. τα ινώδη απορροφητικά υλικά δεν δύνανται να ευρίσκονται εντός των τμημάτων του σιγαστήρα από τα οποία διέρχονται τα αέρια.  II.4.2. Κατάλληλοι μηχανισμοί πρέπει να εξασφαλίζουν τη συγκράτηση των ινωδών απορροφητικών υλικών στη θέση τους καθ' όλη τη διάρκεια της χρήσεως του σιγαστήρα.  II.4.3. Τα ινώδη απορροφητικά υλικά πρέπει να ανθίστανται σε θερμοκρασία τουλάχιστον κατά 20% μεγαλύτερη της θερμοκρασίας λειτουργίας (σε βαθμούς C) η οποία δύναται να παρουσιάζεται στο χώρο του σιγαστήρα όπου ευρίσκονται τα ινώδη απορροφητικά υλικά.    (1)Αν το σύνολο του ελκυστήρα περιλαμβάνει ένα ρυμουλκούμενο, τούτο δεν λαμβάνεται υπόψη κατά το πέρασμα της γραμμής ΒΒ.